Абубакр Асоев ҳикоя қилади: ЛОҲУРДА ШЕЪРИЯТ КЕЧАСИ | ДУНЁ ЎЗБЕКЛАРИ | Mobile Version\nАбубакр Асоев ҳикоя қилади: ЛОҲУРДА ШЕЪРИЯТ КЕЧАСИ\n10/25/2018 Ismat Khushev Адабиёт\nAbubakr Asoev to Nematullo Ibrohim\nЛОҲУРДА ШЕЪРИЯТ КЕЧАСИ\nЎн-ўн беш кун бурун ўз аро гурунглашиб турганимизда Шамсидин ака:\n– Октябр кирса, устоз Саййид Неъматуллоҳ Иброҳим олтмиш тўрт баҳорни қаршилар экан. Шу муносабат билан устознинг ижодий кечасини ўтказсак қандай бўларкин? – дея жуда ажойиб бир фикрни айтиб қолди. Яхши гапнинг садағаси кетсанг арзийди-да! Эшитганинг заҳоти юрагинг тўлқинланиб, вужудингни ажабтовур бир туйғу қамраб олади. Ҳамсуҳбатимнинг оғзидан таралган бу сеҳрли жумлалар ҳам чақмоқ каби чақнаб, кўнглимда лоҳас бўлиб ётган ҳисларни жунбушга келтирди. Дунё ва тирикчилик ташвишларидан эзилиб, афтода ҳолга келган кўнгил қаърига баҳорий шабада эпкини кириб келган эди, гўё…\n– Жуда ажойиб бўларди! – кўнглимни чулғаган ҳис ва туйғулар таъсиридан забоним ҳаракатга келди. – Хўш, фикрингизни айтинг қани! Қаерда ўтказамиз? Қачон ўтказамиз? Бирор режангиз борми?\n– Албатта, бор! Ҳали хомроқ бўлса ҳам битта режам бор! Бирорта мактабда ўтказамиз.\n– Мактабда? Қайси мактабда? – ҳамсуҳбатимнинг кейинги айтган гапи энсамни бир оз қотирди. Руҳиятимни бир лаҳза олдин эгаллаган кўтаринкиликдан асар ҳам қолмаган эди. Асрлар давомида ўз ўзанида сокин оқаётган дарё бирдан ортига қараб оқишни бошлаганди, гўё. Кўнглимдан эса: “Онг ва фикр таназзули қулоч ёйиб, бутун инсониятни ғарқ этишга шайланган ҳозирги мураккаб даврда қайси мактаб бунга розичилик бераркин? Халқимиз китоб ўқимай қўйди. Бировга, айниқса, ёшларга китоб ўқи десанг, ёқангдан олишга тайёр. Китоб ўрнини телефон, планшет, компютер каби матоҳлар эгаллаганидан бери ҳам анча сувлар оқиб кетди. Илгаргилар ҳаётни китобсиз тасаввур қилолмас эди. Ҳозиргиларга эса телефону компютер бўлса бас. На китоб қизиқтиради уларни, на газет. Фалон русумли телефоннинг тақдимоти бўларкан десангиз, тегрангиз балки тўс-тўполон бўлиб кетар, бироқ китоб ҳақида, мутолаа хусусида маъруза ўқилиши керак бўлган жойга ёшларни мажбурлаб ҳам олиб келолмайсиз! Ёшларни қўя турайлик. Катта ёшдагилар ҳам ўз йўлига. Ҳатто, ўзини “ижод аҳли” деб билгувчи тоифадаги инсонлар ҳам бугунги маънавий таназзул хуружига қарши бирор нарса қилишолмаяпти. Бирор нарса қилиш тугул ўзлари оқим бўйлаб оқиб боришмоқда. “Замондош”, “Ҳақ сўз”, “Нафосат”, Сирдош” дея аталгувчи нашриялар фаолият юритишарди бир пайтлар. Қани ўшалар? Ижод аҳли орасидаги тарқоқлик туфайли навбатма-навбат фаолиятини тўхтатишди. “Тожикистондаги ўзбек адабиёти” дея аталмиш йиллар давомида шаклланган забардаст бир адабий муҳит юзага келган эди. Назаримда унинг ҳам оҳори тўкилиб бораётгандек. Эстафета таёқчасини қўлга олиши керак бўлган кейинги авлод вакиллари фаоллик кўрсатиш ўрнига “ўйиндан ташқари ҳолат”га ўтиб олишгандек… Ана шундай шароитда қайси мактаб жамоаси гапингизга қулоқ соларкин, оғажон?”, деган хаёллар лашкари тизилиб ўтар эди.\n– Мен битта мактабни биламан. Ҳақиқий маърифат маскани, – менинг кўнглимда нималар кечаётганидан бехабар суҳбатдошим суҳбатни узилган жойидан улади.\n– Хўш, қаерда экан ўша мактаб?\n– Лоҳурда! Ўн олтинчи ўрта мактаб. Муассаса раҳбари Нодирахон Бердиқулова ҳам, ўқитувчилар жамоаси ҳам маърифатнинг асл жонкуярлари. Ана ўша ерда ўтказамиз махфилни…\nХуллас, Шамсидин аканинг бу гапларидан кейин кўнглимда умид учқуни йилтиллай бошлади. Айтганча, у кишини сизга таништирмапман-ку! Шамсидин Тошпўлатов. Фотомухбир. Ўз касбининг фидойиси. Турли байрам ва халқ сайлларида рўпара келган бўлишингиз ҳам мумкин. Балки у кишининг фотообъективига тушиб ҳам қолгандирсиз?! Бундан ташқари яхши ташкилотчи ҳам. Муассаса маъмурияти билан гаплашгач, ташкилий ишларни бошлаб юборишди. Махфил ўтказиладиган сана ҳам белгиланди – якшанба, саккизинчи октябр. Соат тўққизга…\nСаккизинчи октябр куни эрталаб “кекса” “Оқ тулпор”ни минганча Лоҳурга йўл олдим(“Кекса” “Оқ тулпор” деганим аслида эски оқ “Нексия”дир. “Бадиийлик” дея аталмиш нуқтаи назар тақазоси ила ана шундай атай қолдим.). Ноҳия марказига етгач, улуғларнинг: “Бир жойга борар бўлсанг, ҳамроҳ билан бор” – деган ўгити ёдимга келди-ю устоз Шоди Тоировга телефон қилдим. Шоди ака элимизнинг энг кўзга кўринган зиёли ўғлонларидан бири. Тожикистон миллий дорилфунунининг “Физика ва математика” кафедрасида катта ўқитувчи. Ёши саксонга яқинлашиб қолган бўлса-да, жуда тетик. Адабиёт дилу жони. Муттасил китоб мутолаа қилади. Ҳар битта ўқиган асарини адабиётшунос олимлардек таҳлил қила олади. Ўқиган асари юзасидан ҳатто, айрим адабиётшунослар ҳам айта олмайдиган фикрларни айта олади. Бундан ташқари у киши ўта ишқибоз фототасвирчи ҳамдир. Маҳорат билан туширган фототасвирлари нуфузли журнал ва сайт саҳифаларидан ўрин олган. Устоз айрим сабабларга кўра ҳозир боролмаслигини, имконини топса сал кейинроқ боришини айтди ва узр сўраб телефонни ўчирди. Оббо! Энди кимга телефон қилсам. Хуросонлик таниқли ёзувчи дўстимиз Файзулло Абдулазизов-ку бора олмаслигини айтиб, кечаданоқ орани очиқ қилган эди. Шамсидин акага телефон қилай десам, у бош ташкилотчи. Тонг отмасдан етиб борган бўлса керак. Бир замонлар зўр эди-да! Қаёққа борсак, шоир Абдул Воҳид Алматов билан бирга кетаверардик. Ҳозир эса ундай эмас. Абдул Воҳид кўпчилик таниган иқтидорли шоир бўлгани билан кўпчилик танимаган аразчи ҳамдир. Сал нарсага димоғи куйиб қолаверади. Айни кунларда ҳам мендан димоқ қилган. Аслида ўзим ёмонман. Дўстимнинг ҳазил кўтаролмаслигини яхши биламан-у яна ҳазил қилавераман. Илгарилари аразласа бир оз аразлаб юрарди-ю: “Э, шу маҳмадана билан аразлаб юрган билан обрў топармидим?”, – дея яна кўрмаган-билмагандай бўлиб кетарди. Аммо бу мартагиси роса оғир бўлган шекилли, мана димоғи куйганига яқин бир йил бўляптики, арази тарқайин демайди, баччағар. Ўзи шоир халқи аразласа оддий қилиб аразламас экан. Шоирона қилиб аразлар экан. Абдул Воҳиднинг арази ҳам шунақа. Шоирона. Кўпчиликнинг орасида аразлаганини сира билдирмайди-ю… Э, хуллас, ҳозир унга телефон қилишим бефойда. Ундан ташқари Абдул Воҳид билан жуда кўп китоблар муаллифи бўлган Донохон Эгамбердиев устоз Саййид Неъматуллоҳ Иброҳимнинг энг пешқадам шогирдларидан. Пешқадам шогирдлар эса махфил жойига барвақт етиб борган бўлиши аниқ гап…\nУстоз Собирхон Мақсудовга телефон қилдим. Э, маъракабоши ўша киши экан-ку!\n– Қаёқларда қолиб кетдингиз? Тезроқ келинг! – деди у. “Ким қолган бормаган, ола борай?!”, десам, “Ҳамма келиб бўлди. Бир сиз қолдингиз. Илдамланг!”, дейди. “Оқ тулпор”га “қамчи”ни босдим-э!..\nОббо! Кекса “Тулпор” панд берди. Душанбе – Қўрғонтепа шоҳйўлининг Тубекка ўтаверганидаги қайта таъмирланаётган кўпригидан эллик-олтмиш метрлар ўтгач, муфта-сцеплениенинг педали ишламай қолса бўладими(“Facebook”даги “Ҳаваскор ва профессионал таржимонлар” гуруҳи саҳифасига кириб, “муфта”, “сцепление”, “педал” деган атамаларнинг ўзбекча номини билиб олишим керак экан-да!). Мен ўзи “тулпор”ни минишни биламан. Бунақа панд берган жойда бузилган жойини тузатиш сира қўлимдан келмайди. Кўзимни лўқ қилганча устани кутиб туравераман. Аммо бу ер унақа андозага мос келмайди. Бу ер бир чўлу биёбонга менгзаган жой. Яқин орада бирорта автоулов таъмиргоҳи йўқ. Менда телефон рақамлари бўлган усталар эса жуда олисда. Аввал ўзим бир қараб кўрай-чи дея эгилиб қарасам, педал билан ўқни бирлаштирган мурват ўрнидан чиқиб қолган экан. Юкхонадан калит ва таъмирлаш асбоблари сақланадиган сумкачани чиқардиму керакли калитни олганча ишга киришдим. Ҳарқалай, эпладим…\nЯна олға! Тубекдан ўтдим. Яхшиям тезликни меъёрдан оширмаганим. Йўқса қўлидаги радари билан йўл ҳаракати қоидаларини назорат қилиб турган ГАИ нозири тўхтатиб, яна анча вақтим беҳуда кетарди. Лоҳурга етишимга оз қолди. Лоҳур… Бўри Қораев, Ўрозали Бўстонов каби ўз замонасида мардлик ва жасорат тимсоли бўлишган машҳур инсонлар юрти. Лоҳур… Ватан ҳимояси учун босқинчи душманларга қарши курашга чиққан Иброҳимбек, Қаюм парвоначи, Эгамберди ботир, Азим бий, Шоназар мерган каби ватанпарвар баҳодирларнинг жангу жадалларига, қаҳрамонликларига бот-бот гувоҳ бўлган қадим гўша… Шоназар мерган душманнинг ажал ўқини ёғдиргувчи аэропланини ҳам мана шу Лоҳурда отиб туширган дейишади… Одам иши тушмаса бир жойга бормас экан. Бу кўҳна гўшанинг шону шуҳрати ҳақида жуда кўп эшитган бўлсам-да унча кўп келмаганман. Бир ё икки марта келиб кетганман, холос. Шунинг учун ўн олтинчи мактаб биноси қаерда эканлигини билмайман. Йўлдаги одамлардан сўрай-сўрай етиб бордим, денг. Аллақачон бошланиб кетган махфил эса авжида. Бунақа ҳолатда одам ўзини қанчалар ноқулай ҳис этишини яхши билсангиз керак деб ўйлайман…\n“Тулпор”дан тушиб, дарвозага яқинлашдим. Эшик олдида таниқли шоир Абдулқосим Кўганов турибди. “Абдулқосим оға нега ичкари кирмай эшик олдида турибди экан?”, – хаёлимдан шу фикр ўтди. – “Ё у ҳам ҳозиргина келдимикин?”. Йўқ, адашибман. Эшик олдида турган киши Абдулқосим оға эмас, шу мактабда ишлайдиган битта муаллим, аниқроғи мактабнинг илмий бўлим мудири Раҳмидин ака Носиров экан. У кишининг турган туриши Абдулқосим оғага ўхшагани учун ўшами дебман. Ким билсин, балки Абдулқосим оғани соғинганим учун мана бу Раҳмидин ака кўзимга Абдулқосим оға бўлиб кўрингандир?! Абдулқосим оға-ю Баҳридин ака Мирзаковлар билан гурунглашмаганмизга ҳам қанча бўлди-ю?!\nРаҳмидин ака менга ўхшаган кечикиб келгувчиларни пешвоз олиш учун эшик олдида турган экан. Кўришиб, аҳвол сўрашгач, ичкарига таклиф қилди. Эшикдан кирганда, каттагина, бундайроқ залдек келадиган даҳлизда махфил тантанали равишда давом этмоқда. Битта ўқувчи берилиб шеър ўқир эди. ШЕЪР. Устоз Саййид Неъматуллоҳ Иброҳимнинг бетакрор, юракнинг туб-тубигача етиб боргувчи оҳангдор ШЕЪРи. Овоз юксалтирувчи мослама воситасида ШЕЪР яна ҳам юксакроқ оҳанг касб этиб, кўнгилларга фарах бахш этади. Чап томонда бир қатор қилиб терилган стол ва стул “президиум” вазифасини ўтамоқда. Битта осмонга икки қуёш сиғмас, бироқ битта президиумга иккита қуёш бемалол ўрнашар экан. Тожикистондаги ўзбек адабиётининг икки қуёши – устоз Саййид Неъматуллоҳ Иброҳим билан устоз Эшмуҳаммад Донохонов юзларидан нур таратганча президиумда ўтиришибди. Тонгда шарқдан бош кўтариб, шомда ғарбга бош қўядиган қуёш ўзининг бахиллиги туфайли тоқликка маҳкум этилган. Унинг бахиллиги шундаки, кенг самода бир ўзи балқиб туришни хоҳлайди. Қалин нур пардаси ила бошқа юлдузларнинг юзини тўсиб қўяди. Мана бу президиумда балққан иккала қуёш эса тамоман бошқача. Иккаласининг ёнида юлдузлар, яъни Тожикистондаги ўзбек адабиётининг юлдузлари – улуғ адабиётшунос олим Бахтиёр Мўминов, журналист ва шоир Абдулло Саид, шоирлар ҳожи Аслиддин Зиёвиддин, Донохон Эгамбердиев, Абдул Воҳид Алматов, ҳаттот Мирзомуҳиддин Ҳақбердиев, шоир Зиёхол Қизилбоев ҳамда устоз Саййид Неъматуллоҳ Иброҳимнинг энг суюкли мухлисларидан бири бўлмиш Абдукарим акалар савлат тўкиб ўтиришибди. Нақадар ажойиб. Нақадар фарахли. Бироқ нимадир етишмаётгандек туюлди менга. Ҳа, дарвоқе. Бу даврага яна иккита буюк инсон, қуёшларга менгзагулик устозларим – шоир Абдулло Зуҳур билан адиб Ҳасан Эрбобоевлар етишмаётганди. Иккаласи ҳам меҳнат сафари билан хорижга кетишган. Карами кенг Аллоҳ уларни ўз ҳифзу ҳимоясида асрасин, илойим!..\nЎнг тарафда уч қатор стул терилган. Уларда бугунги махфилнинг гулғунчалари – мазкур илм даргоҳининг ўқувчилари ўтиришибди. Ўртадаги бўшлиқ эса саҳна вазифасини ўтамоқда. Қарши томонда ҳам икки қатор стул терилган. Орқа томондагисида ўқувчилар, олд қаторида менга ўхшаш меҳмонлар ўтиришибди. Ҳарқалай ўша меҳмонлар ўтирган қаторда уч-тўртта курси бўш экан. Имкон қадар давра аҳлининг диққатини чалғитмасликка ҳаракат қилиб, ўша қатордаги бўш ўринлардан бирига бориб ўтирдим. ШЕЪР оҳангидан таъсирланиб ўтирган махфил аҳли менинг ташрифимни ҳам, талотўпга сингиб кетишимни ҳам сезмай қолди, ҳарқалай. Аммо Абдул Воҳиднинг нигоҳидан паналашнинг имкони йўқ экан. Кўзим тушган заҳоти имлаб ёнига, икки қуёш ва бир гуруҳ юлдузлар ўтирган президиумга чорлади. Мен қўлимни кўксимга қўйганча бошимни сарак-сарак қилиб, ўтирган жойим маъқул эканини билдирдим. Бироқ ўжар ўртоғим ўрнидан турди-ю ёнимга келди. Кўришиб, сўрашгач:\n– Юринг, ўша ёққа ўтайлик, битта бўш жой бор, – дея очиқ чеҳра билан таклиф қилди. Боя юқорида унинг мендан димоғи куйганини айтган эдим. Аммо ҳозир унинг чеҳрасида самимият балқиб турибди. Нигоҳиям ўта беғубор. Аслида у беғубор қалбли, бир сўзли, мард йигит. Ана шу инсоний хусусиятлари боис шеърлари ҳам, ҳикоя ва қиссалари ҳам ўзига хос таравотга эга. Қалбидаги мардлик ва беғуборлик шеърларига ҳамда бошқа ижодиётига кўчиб, мутолаа қилаётганингда мисра ва сатрлар орасидан оригиналлик ва юксак поэтик туйғу уфуриб туради. Абдул Воҳид шеъриятининг энг яқин мухлиси бўлмиш Шўрчалик устоз Нарзулло Ҳусановнинг таъбири билан айтганда, унинг шеърларини ўқиётганингда ўзга бир оламга тушиб қолгандек ҳис қиласан ўзингни. Шеърдаги ҳолат жонли тарзда кўз ўнгингдан ўтаверади…\n– Ҳали яна меҳмонлар келиб қолиши мумкин, – дея дўстимнинг таклифини рад этдим. – Мен шу ерда ўтира турай, бирор уятлироқ меҳмон келса, ўша ерга ўтқазамиз…\nШеърхонлик авж билан давом этмоқда. Ўқувчилар навбат билан устоз Саййид Неъматуллоҳ Иброҳимнинг ғазалларидан, рубоийларидан, қитъа-ю мухаммасларидан қироат қилишади. Офарин! Мана шу шеърхонларга ҳам, уларнинг қалбини шеъру ғазалга ошно қилиб тарбиялаган мактабнинг ўзбек тили ва адабиёти муаллимаси Холидахон Тоғаймуродвага ҳам офарин! Мазкур даргоҳни том маънодаги зиё масканига айлантирган Нодирахон Бердиқуловага ҳам офарин! Ёш авлоднинг салоҳиятига салмоқли ҳисса қўшишган барча устозларга, жумладан мактабнинг яна бир ўзбек тили ва адабиёти фанларидан сабоқ бергувчи муаллимаси Жамилахон Дудаевага ҳам офарин!..\nЎқувчилар шеър қироат қилади. Кейин сўз навбати меҳмонлардан бирига берилади. Сўзга чиққан киши устоз Саййид Неъматуллоҳ Иброҳим шаънига қутлов сўзлар айтади. Кейин ё устознинг шеъридан, ё ўзининг устозга атаб битган шеъри бўлса, ўшани қироат қилади. Ёки бўлмасам эшон бобо(Саййид Неъматуллоҳ Иброҳим саййидзодалар авлодидан бўлгани учун аксарият ҳолларда у кишини эшон бобо деб атаймиз.) билан боғлиқ бўлган бирорта қизиқарли воқеани ҳикоя қилиб беради. Кейин навбат яна ғазалхонларга берилади. Сўз мазкур илм даргоҳида ўн бир йил аъло баҳолар билан таҳсил олгач, имтиёзли равишда Айний номидаги Душанбе давлат педагогика дорилфунунининг ўзбек филологияси факултетига қабул қилиниб, айни пайтда иккинчи босқич толибаси бўлган Насибахон Тоғаймуродовага берилди. У ўта жарангдор овоз ва фақатгина филологларгагина хос бўлган виқор билан устоз Саййид Неъматуллоҳ Иброҳимнинг ҳаёти ва ижодига оид нутқ матнини қироат қилиб, тингловчиларнинг қайноқ олқишига сазовор бўлди…\nХудо мени ёлғончи бўлмасин дедими, кўп ўтмай эшикдан Шоди ака Тоиров кириб келди ва Абдул Воҳид билан Донахон Эгамбердиевларнинг ёнидаги бўш ўриндиққа бориб ўтирди. Яна сал ўтиб Тожикистоннинг иккала Ғойиби – Кофарниҳонлик Отабек Ғойиб билан Регарлик Ҳасанбой Ғойиб ҳамда тарихчи олим Холбой Шафақовлар келиб махфилга қўшилишди. Мажлис аҳлига боқиб хаёлга чўмаман. Анчадан буён бунақа нафис мажлисларда иштирок этмаганим учунми, ўзимни бегонадек ҳис қиламан. Аммо кўнглим яйраб, руҳиятимни ажиб бир ҳис чулғаб олган эди. Иштирокчилар – ҳаммаси менга қадрдон бўлган, қалбим доимо уларнинг мажлисига талпинган инсонлар. Бошқаларни билмадиму мен бу азиз биродарларимни ҳамиша соғиниб, қўмсаб яшайман. Нафақат бу ерда ҳозир бўлганлар, балки ушбу махфилда иштирок этишолмаётган биродарларим – юқорида қайд этиб ўтган устозларим Абдулло Зуҳур билан Ҳасан Эрбобоевнинг, яна Файзулло Абдулазизов, Мулло Қосим Намозов, Омонбой ака Жуманов, Дилмурод Қурбон, Ёқубжон Абдулманнон, Эркин Шукур, Зафар Носир, Омонулло ака Олимов, Баҳридин Мирзаков, Абдулқосим Кўганов, Турдиназар Бўтаев каби ижодкор дўстларимнинг ҳам дилтортар суҳбатларига кўнглим талпинаверади…\nСўзга чиққанлар жуда ажойиб гапларни айтишар эди. Устоз адиб Эшмуҳаммад Донохонов: “Эшон бобо нафақат ўзининг дурдона асарлари билан, балки етиштирган шогирдлари билан ҳам Ўзбек адабиёти ривожига улкан ҳисса қўшди”, дея эшон бобонинг Тожикистондаги ўзбек адабий муҳитида тутган муҳим ўрнини қайд этиб ўтди. Шоди ака Тоиров эса китобнинг энг бебаҳо неъматлардан бири эканлигига урғу бериб, ёшларни китобга бефарқ бўлмасликка, имкон қадар кўпроқ мутолаа қилишга чақирар экан:\n– Қадрдон укам Неъматжоннинг оддийгина Неъматжондан устоз Саййид Неъматуллоҳ Иброҳимга айланишида ана шу КИТОБ дея аталмиш буюк неъматнинг ҳиссаси жуда беқиёсдир ва айнан шу ҳолат сиз азиз ёшлар учун ибрат бўла оладиган ҳолатдир деб ўйлайман, – дея айтган сўзларини далилу исбот билан асослаб берди. Физика шунақа, яъни табиатдаги ҳодисаларнинг исботу далилларини ўргангувчи қизиқарли фандир. Шоди ака эса ана шу соҳанинг етук мутахассиси бўлгани учун ҳам бир гап гапирса, исбот-далили билан гапиради…\nСўнгги сўз бугунги махфилнинг асосий сабабчисига берилди. Эшон бобо жуда кучли ҳаяжон билан мезбонларнинг ҳимматига ташаккур айтиб, меҳмонларнинг қадамларига ҳасанот тилади. Саҳнага чиқиб шеърхонлигу ғазалхонликда фаоллик кўрсатишган ўқувчиларга чуқур миннатдорчилик билдирди. Аксарият ўқувчилар саҳнага чиққанида илк сўзини: “Улуғ шоир Саййид Неъматуллоҳ Иброҳим…”, – дея бошлар эди. Эшон бобо ана шунга қаттиқ эътироз билдирди ва қуйидагича лутф айлади:\n– Мени хижолатга қўйдингиз, азиз дўстларим! Улуғлик даражасига етишишимиз учун ҳали анча бор!..\nҲа, эшон бобо ана шундай камтарин инсон. Камтаринлик эса улуғлик нишонасидир. Қисмати азал у зотнинг елкасига жуда кўп масъулиятларни юклади. Ана шуларнинг энг биринчиси бандалик масъулиятидир. Яъни инсон парвадигори олдида ўз бандалигига иқрор бўла олсагина ана шу масъулиятни бажара олган бўлади. Эшон бобо бандалигини англаган ва англаганига амал қила олган саодатманд инсондир. У киши ҳазрат Румийнинг:\n“Зиндагй омад барои бандагй,\nБандагй бебандагй – шармандагй.”\n– деган мисралардан иборат бўлган байтини ҳаётий шиор қилиб олганини мен яхши биламан…\nИнсоният тарихидаги энг буюк сулоланинг давомчиси бўлган Саййид Неъматуллоҳ Иброҳимнинг елкасидаги навбатдаги муҳим масъулият – ана шу сулоланинг муносиб вакили бўла олишдек ўта оғир масъулият эди. Устоз бу вазифани ҳам шараф билан оқлади. Зеро Расуллуллоҳнинг авлоди деган номга сазовор бўлиш кишидан жуда улкан масъулият талаб қилади…\nКейингиси – шоирликни ихтиёр қилган кишининг қаламга эҳтиром кўрсата олиш масъулияти. Саййид Неъматуллоҳ Иброҳим бунисини ҳам аъло даражада уддалади. Унинг қаламига мансуб бўлган шеъру ғазаллар Ўзбек адабиёти бўстонидан жой эгаллаган дурдона асарлар бўлиб элга танилди. Гарчи шоирнинг ўзи камтаринлик билан эътироз билдирса-да АДАБИЁТ уни аллақачон улуғ шоирлар сафига киритгандир…\nМажлисимизнинг бадиий қисми ҳам ниҳоялаб қолди. Шуни эътироф этишим керакки, кечанинг бу қисми ниҳоятда мароқли ўтди. Ўқувчилар, барака топишсин, жуда катта тайёргарлик кўришган экан. Айниқса, Дилноза Давлатова, Зуҳридин Бобоёров, Фазилат Мусоева, Жаҳонгир Тоғаев, Дилфуза Тоғаймуродова каби фаол ўқувчиларнинг чиқишлари таҳсинга сазовордир. Махфил сўнгида ўқувчилар ўзларини қизиқтирган саволлар билан устоз Саййид Неъматуллоҳ Иброҳимга мурожаат қилишди. Қўлидаги китобларга дастхат ёздириб олишди. Эсдалик учун суратга тушишди. Кейин меҳмонларни ширинлигу сархил мевалар билан безатилган дастурхонга таклиф қилдилар. Дастурхон безатилган синфхонага кирганимизда Мирзомуҳиддин ака ёзув тахтачасига дурдона араб алифбосида “Хуш келибсиз, азиз меҳмонлар!” дея ёзиб қўйди. Ҳаттотнинг моҳир бармоқлари воситасида ёзув тахтасига муҳрланган бу дурдона ҳарфлар кишининг кўзини яшнатиб, хаёлини олис мозий томон етаклар эди…\nБир пиёла иссиқ чой устида қизғин гурунг бошланди. Бир-бирини соғинган, бир-бирининг суҳбатига муштоқ бўлган ижодкорлар мушоира-ю ҳангомани бошлаб юборишди. Аввало Холбой Шафақов ёдлаб келган шеърини ўқиди. Кейин Зиёхол ака Қизилбоев ўзи битган ғазаллардан қироат қилди. Ундан кейин Суғд вилоятининг аллақайси ноҳиясидан келиб, Тубекдаги 19-мактабда ўқувчиларга ўзбек тили ва адабиётидан сабоқ бераётган фидойи бир ўқитувчи(афсуски у кишининг исми ва фамилиясини дафтарчамга қайд қилиб қўймаган эканман) ўз ижодидан намуналар ўқиди. Суҳбат асносида кимдир “устоз отангдан улуғ” деган иборани қўллаган эди бошқа бири:\n– Бу ибора “устоз отангдан улуғ” эмас, “устоз отангдек улуғ” шаклида ишлатилса, дуруст бўлармиди деб ўйлайман, – дея ўз мушоҳадасини ўртага ташлади. Унинг бу фикри таъсир қилди шекилли, Абдул Воҳид сўз олиб ўрнидан турди ва:\n– Кўп жойларда мазкур ибора устидаги шунақа тортишувга гувоҳ бўламиз, – дея мажлис аҳлининг диққатини ўзига қаратди. – Менимча, биринчи шаклини қўлласак, тўғри қилган бўламиз. Чунки ота-оналаримиз бизни дунёга келтиргач, “Тезроқ тетапоя бўлиб, ҳаётда ўз йўлингни топгин!”, дея ерга қўйиб қўйишса, устоз бизни осмонларга олиб чиқади. Устозларнинг ана шу улуғ хизматини эътироф этган доно ота-боболаримиз: “Устоз отангдан улуғ!” дея уларга таъриф берган бўлишса, неажаб?..\nАбдул Воҳид анча узоқ гапирди. Нутқи залворли, фалсафик жиҳатларга бой, шоирона эди унинг. Кейин Аслиддин Зиёвиддин яқинда чопдан чиққан китобидан битта ғазални қироат қилди. Ғазал устоз Саййид Неъматуллоҳ Иброҳимга бағишланган эди. Ҳожи Аслидин ака қироатини тугатиб ўрнига ўтиргач, Мирзомуҳидин ака ўрнидан туриб, Холбой ака билан Отабек Ғойибни дўстона аския қилиб, даврадагиларни кулдирди:\n– Даврада сўз айтишни ният қилиб келган эди ўртоқ Шафақип,\nМажлис раиси сўз бермай қўйди-ку уни хафа қип.\nМеҳмонлардан яна бири Отабек Ғойиб\nМикрофон тегмаганига ўтирибди димоғи куйиб…\nХуллас, мажлисимиз жуда ажойиб эди. Биров шеър ўқийди. Биров аския қилади. Яна биров эшон бобонинг шеърларини маромига етказиб қироат қилган ўқувчиларнинг ота-онасига раҳмат айтади. Бошқа бири устоз деган номни шараф билан оқлай олишган 16-мактаб ўқитувчилар жамоасига тасаннолар айтади. Фақатгина мен даврадошларимнинг гурунгини мароқ билан тинглаганча чурқ этмай ўтирибман. Уларнинг аскияларидан яйраб-яйраб куламан. Шеърхонлигу ғазалхонлигидан кўнглим яйрайди. Мен ўзи шунақаман. Бунақа катта давраларда деярли гапирмайман. Чунки бошқаларга ўхшаб баландпарвоз гаплар айтишни билмайман-да. Менга улуғларнинг суҳбатини тинглаб, жимгина ўтириш мароқли. Қайси бир файласуфнинг: “Энг яхши суҳбатдош тинглашни билган суҳбатдошдир” деган сўзлари худди менга қарата айтилгандек. Ана шунақа қилиб даврадошларимнинг суҳбатидан мириқиб ўтирсам денг, устоз Эшмуҳаммад Донохонов менга қараб ниманидир имлаяптилар. “Нима дейсиз, устоз?” деган маънода бошимни силкитсам, “Сизга ҳам сўз олиб берайми? Бирор оғиз гапирасизми?” деган маънода яна имлаяптилар. Мен ҳам устозга боққанча бошимни сарак-сарак қилдим. Менинг бу ишорамда: “Йў-йў-йў-йўқ! Асло!”, – деган маънони уқиш мумкин эди. Буюкларнинг буюклиги шундаки, шогирдлари якравлик қилсалар ҳам улар феъли торлик қилмайдилар. Аксинча шогирдлари хижолат бўлиб қолмаслиги учун уларга боқиб беозоргина жилмайиб қўядилар. Ва уларнинг бу беозор жилмайиши хижолат туманини бир зумда тарқатиб юборади-ю қалбларга сокинлик бахшида этади. Менинг сўзга чиқишга қийналаётганимни англаган Эшмуҳаммад ака ҳам беозор жилмайганча меҳр тўла нигоҳи билан менга: “Майли, хортиржам бўлаверинг” дея ишора қилиб, мени ноқулай аҳволдан қутқарди. Бироқ у кишининг ёнида ўтирган Бахтиёр ака Мўминов бизнинг имлашаётганимизни кузатиб турган экан шекилли, қувлик билан:\n– Эшон бобо, нега ҳамма сўзга чиқди-ю Абу Бакр шогирдингиз чурқ этмай ўтирибди? Қани, унинг суханларини ҳам бир эшитайлик-чи, – дея баланд овозда мени сўз айтишга ундади. Аниқки, бундай ҳолатда ўрнингдан турасану бир-икки оғиз гап айтиб, ноқулай ҳолатдан чиқиб оласан. Бошқа иложинг бўлмайди. Мен ҳам ўрнимдан турдим-да:\n– Эшон бобонинг энг нўноқ шогирди менман, – деган эдим, давра аҳли гурр этиб кулиб юборди. Негадир шунақа. Мен кулгили гап гапирмасам ҳам кулаверишади. Ҳайрон қоламан-ей. Бу эса мени баттар ноқулай ҳолатга солиб қўяди. Менимча, менинг қиёфамда ўзимни эмас, ҳажвий шеърларимнинг бош персонажи бўлмиш “Карис ака”ни кўришсалар керак-да, бу барака топгурлар. Бошқа сўзга чиққанлар қатори мен ҳам эшон бобонинг ижодиёти ҳақида тўхталмоқчи бўлиб:\n– Бугунги кунда устознинг оҳангдор ғазалларини “Дунё ўзбеклари”, “Хуршид Даврон” каби сайтлар ҳамда “Facebook” ижтимоий тармоғи орқали бутун дунё ўқимоқда. Ер юзида кўнгли шеъру ғазалга мойил бўлган қанча туркийзабон инсон бўлса, бари устоз Саййид Неъматуллоҳ Иброҳимнинг мухлисидир. Мухлисларнинг интернетдаги ижтимоий тармоқларда Саййид Неъматуллоҳ Иброҳим ижодиётига нисбатан билдирган фикрлари-ю ёзган изоҳларини ўқисангиз… Уларнинг эшон бобо билан суҳбатлашишга бўлган иштиёқмандлигини кўрсангиз… Гоҳида ўз-ўзимдан хафа бўлиб кетаман. Устознинг хонадони мен учун бир қадам. Рўзғор ташвишларидан вақт орттириб у кишининг ҳузурига вақти билан келолмаганимга, қимматли суҳбатидан тез-тез баҳра ололмаганимга жуда-жуда ачиниб кетаман, – дея сухандонлик қилмоқчи бўлсам унчалик ўхшамади шекилли, ўтирганлардан бири:\n– Абу Бакр, “Карис ака”нинг янги ҳангомаларидан бирортасини айтиб берсангиз-чи! – дея нутқимни бўлди. Оббо! Энди нима қилсам экан. Менинг хотирам жуда суст. Ёзишга-ку бир амаллаб ёзаман. Аммо шу ёзган нарсаларимни ёдда сақлаб қолишни сира эплолмайман-да! Лекин ҳозир бирор нарса дейишим керак. Демасам бўлмайди. Ҳамма менинг оғзимга қараб турибди…\n– Ие, нега энди???\n– Чунки ҳаммаси эски. Янгисини ёзганим йўқ!\n– Нега ёзмайсиз? Ёзинг-да!\n– Бу менинг айбим эмас!\n– Унда кимнинг айби?\n– “Карис ака”нинг ўзи айбдор.\n– Мендан яшириниб юрибди.\n– Нега яшириниб юради?\n– Нега бўларди, янгисини ёзолмасин дейди-да?!.\nКулги кўтарилади. Ўзим эса жуда ноқулай аҳволда қолганман. Шу зайлда давом этаверса, бундан ҳам баттар бўлиши мумкин. Устоз Эшмуҳаммад Донохонов, барака топсин, ҳеч нарсани назардан қочирмайди. Менинг ноқулай аҳволдан чиқиб олишим учун:\n– Абу Бакрнинг кейинги қиссаси ҳам яхши чиққан, – дея суҳбат тизгинини бошқа томонга бурди.\n– Ҳа, “Эътиқод” яхши чиққан, – дея Эшмуҳаммад аканинг фикрини қувватлади яна бир киши. Ана шундай қилиб, суҳбат мавзуси ўзгаргач, менинг тик тураверишимга ҳожат қолмади. Астагина ўрнимга чўкдиму устозу ижодкор дўстларнинг дилтортар суҳбатини маза қилиб тинглаааб ўтиравердим. Ажойиб суҳбатлар бўлди-да!..\nВақт деган бир аёвсиз тушунча борки, унинг чизган чизиғидан ҳатлаб ўтишнинг имкони йўқ. Бизнинг бугунги махфилимиз ҳам ўз чизиғига етганида улуғлар фотиҳага қўл очишди. Мирзомуҳиддин ака чиройли қилиб дуо ўқигач, ўрнимиздан турдигу синфхонани тарк айладик. Ташқарида, мактаб биносининг зинапоясида меҳмону мезбонлар бир бўлишиб суратга тушдик. Аллоҳдан эсон-омонлик тилаб хайрлашгач, меҳмондўст ўқитувчилар қўлларини кўксига қўйганча бизни кузатиб қолишди. Биз, меҳмонлар эса ўз уловимизга ўтириб, келган йўлимиз билан яна уй-уйимизга қараб йўл олдик. Йўлимиз бир бўлгани учун Шамсидин ака билан Абдул Воҳид менга ҳамроҳ бўлишди. Йўлда борар эканмиз, уч биродар махфилда орттирган таассуротларимизни ўз аро баҳамлашар эдик. Шамсидин ака:\n– Энди навбат устоз Эшмуҳаммад Донохоновга. У кишининг ҳам ижодий кечасини ўтказамиз, Худо хоҳласа! – дея яна битта ажойиб фикр айтди…\nУчрашув ташкилотчилари “танзимчи (анъаналар ва расм русумларни тартибга олиш учун масъул) лар” билан савол – жавоб қилаётганларига ишончим комил.


Саид Абдулазиз Юсуповнинг ота-онасидан мактуб « Ўзбекистон Халқ Ҳаракати\nСаид Абдулазиз Юсуповнинг ота-онасидан мактуб\n13 May 2019 - 9:28\nБош муҳаррир И.Хушевга: Саид Абдулазиз Юсуповнинг ота онасидан мактуб\nАссалому алайкум Исматжон.\nБу мактубни сизга Саид-Абдулазизнинг ота-онаси ёзмоқда.\nБугун ютубдан узатилган 20 минутлик видеони кўзимизда ёш билан кўрдик.\nИнсон учун фарзандининг азобидан, фарзанд жудолигидан оғири йўқ экан.\nТурмуш ўртоғим Юсупов Камолиддин Юсупович, бир умр халқим, адолат ва хақиқат деб яшади. Мана шу тўғрисўзлиги ва халоллиги орқасидан, Аллохимга шукр, эл орасида хурматли бўлдик. Лекин шу билан бирга, айнан шу адолатсеварлиги сабаб жуда кўп қийинчиликларни бошдан ўтқаздик.\nАлхамдулиллох барча фарзандларимизни халол инсонлар қилиб тарбияладик. Турмуш ўртоғим охирги 14 йил давомида 2 марта инфаркт 1 марта микроинфаркт ва ўтган йили инсультни бошдан кечирди. Қадамидан ўт чақнаган инсон сўзлари қиличдек ўткир турмуш ўртоғим инсультдан сўнг қийналиб гапирадиган, харакатлари секинлашган, арзимас нарсага йиғлаб юборадиган бўлиб қолдилар.\nДеярли 40 йиллик турмушимиз давомида бирор марта на турмуш ўртоғимга ва на бошқа бировга овоз кўтариб, ёмон гапира олмадим, то 10 майгача. Оналар шундай бўлар экан, фарзандини химоя қилиш учун арслондек куч пайдо бўлар экан. Балки, турмуш ўртогимнинг соғликлари яхши бўлиб, аввалгидек бўлганларида, хозир интернетда кетаётган аудиода йиғлаб ўтирган бир ожиза бўлармидим.\nАммо энди йиғламайман. Фарзандимни кўксимни қалқон қилиб бўлсада химоя қиламан. 11 май куни кечки пайт Тошкентда қаттиқ шамол кўтарилди, осмонларни ёрворгудек чакмоқ чақди. Аслида бу шамол эмас менинг ичимдаги дард эди. Осмонни ёрворгудек момоқалдироқ – яқинларимни асраш учун ютган фиғоним эди.\nЎғлим қўлга олинган кун эртасига “Қўшни махалла” телеграм канали “Матбуотда ва ТВда ўз чиқишлари орқали танилган фонд рахбари пора билан қўлга олинди” сарлавхаси остида ўғлимнинг куйиниб гапираётган холатдаги расми билан мақола эълон қилди.\nВахоланки, ўша сурат ўғлимнинг БиБиСидаги мигрантлар жасадларини олиб келиш тугрисидаги интервьюсидан олинганди. Билмадим, балки онаси бўлганим учундир, ўғлимни қўрқинчли инсон сифатида кўрсатиш мақсадида айнан шу холатда тушган расми танлангандир.\nЯна бир савол: хамма ерда эълон қилинаётган фирибгарлик моддаси қўйилдими ёки порахўрликми? Нима учун ўғлимнинг аҳволи яхши эмаслигини тасдиқлаган ичкаридаги шифокор ташхиси инобатга олинмасдан, суд медэкспертизага олиб борилган жойда, ўғлимни ўша шароитда қолдириш учун, унинг ҳолатини яхши деб айтишган?\nСизга ёзаётганимнинг яна бир сабаби, ўғлимнинг кўнгли сезган эканми шу воқеалардан 4-5 кун олдин: “Онажоним, катта ишнинг – китобимнинг нашр этилиши бошида турибман, аввало Аллохим қўлласин, лекин агар мен билан бирор нима бўладиган бўлса ёки тухмат қилинадиган бўлса, аввало ўзизга ва дадамга, турмуш ўртоғим ва болаларимга эхтиёт бўлинг” деб айтган эди.\nЎшанда боламга оқ фотиха бериб, ИншаАллох хаммаси яхши бўлишини, яхши ишни бошлаганни Яратгам Эгам қўллашини айтган эдим. Ўшанда ўғлим унга бир неча ойлар давомида ДХХ ходимлари томонидан таъзийқ ўтқазилаётгани, ва охирги кунларда бу таъзийқлар жиддий тус олганини айтганди.\nЭнди ўғлимни қора ниятли фирибгар сифатида кўрсатиш учун кўпларнинг “кўрсатма”ларини тақдим қилишади, бунга аминман. Лекин бу кўрсатмалар ёлғонлигини ота-оналик қалбимиз билан биламиз.\nЯна бир гап, келинимиз хам бир гувох билан ўша Гвардейскийдаги қамоқхона юзма-юз келганини айтди. У киши ёши катта, Ўзбекистоннинг нариги бурчагида туриши, икки марта инфаркт ўтказганлиги, мазаси йўқлиги сабабли осма укол олаётган вақтда ДХХ ходимлари келиб, ўғлимга қарши гувохлик беришлигини айтишади.\n“Мен хозир боролмайман, мазам йўқ, билетга қўлда пулим хам йўқ” деганида, “хавотир олманг самолетда ўзимиз обориб опкеламиз” деб, билетни ўзлари олиб, самолетга ўтқазиб олиб келишган экан.\nКелинимга шу гапларни айтар экан, “Саиджон жуда яхши бола, кўпчиликка ёрдам берган оқкўнгил инсон”, дебди. Келиним “хақиқатни айтасизми” деб сўраса, “айтиш керак, айтиш керак” деб ичкарига кириб кетибди\n(Бу сухбатда бўлган гап-сўзларни келинимнинг илтимоси билан ёзмадим, турмуш ўртоғимдек кекса ва хаста инсонни ортиқча ташвишга қўйишни истамаймиз).\nЛекин бироз вақт ўтгач адвокат чиқиб, шу гувох ўғлимга қарши гувохлик берганини айтибди. Келиним “Ойижон у кишидан хафа бўлманг, кетаётганларида жуда қаттиқ қийналаётганликлари кўриниб турган эди” деди.\nСаид-Абдулазизга ватанга, она халқига бўлган мухаббат қонидан ўтган. Ўғлим оиласи, фарзандлари, биз ота-онаси билан ўтказиши мумкин бўлган кечаю-кундузларни ўз ишига бағишлади.\nСаид-Абдулазиз – фақат бизнинг ўғлимиз эмас. У – Халқининг, Ватанининг, Хақиқатнинг, Адолатнинг, Президентининг, ватанпарвар зиёлиларнинг хам ўғли. Чунки унинг онгию-шуури, тарбияси шаклланишида худди биздек, зиёлиларнинг ўрни хам катта.\nИнтернет тармоғида ўғлимнинг жуда катта миқдорда, кўп йиллар давомида пул ундирганлигини ёзишган, хўш унда қани ўша пуллар? Ўша-ўша 7-қаватда, 3 хонали уйда оиласи, 4 нафар фарзанди ва биз билан туради.\nУйи ўртахол, барча мебель ва анжомлар тўйдан олдин олинган, фарзандлари давлат мактабларига боришади. Ўғлим махалласида хам, яшаётган кўп қаватли уйида хам яхшиликлари, оиласи, фарзандлари аҳиллиги билан хурмат қозонган.\nАгар улар айтганидек бўлганида, халигача лифти тез-тез бузилиб турадиган ва шу касал оёқ билан минг азобда 7 қаватга пиёда чиқишга мажбур бўладиган уйда турармиди? 4 та ўғли учун қўша-қўша уй қилмасмиди?\nНолимайман, Алхамдулиллох кимдандир олди, кимдандир кейин яшаяпмиз, лекин шу хаётимиздан мамнун эдик. Тинч эдик. Мана нима учун азал-азалдан кўнгил хотиржамлик сўраб омин қилинади.\nЖуда кўп сўз учун бизни кечиринг. Доим инсонларнинг дардини тинглагансиз, ўғлимни исмини бермасдан илк мақолаларини чоп этган экансиз, Аллохим рози бўлсин.\nСўз охирида ўғлим ва барча фарзандларим, набираларим учун шиор бўлган турмуш ўртоғим ёзган мисраларни келтирмоқчиман:\nЮгурақол, асрагил, асра,\nАскар бўлсин хар томчи қонинг.\nЎлсанг ўлу, садоқатда ўл,\nЯшнаб қолсин ортингдан Ватан,\nЯшаб қолсин ортингда Ватан.\nУмид қиламизки Яратгам Эгам, давлатимиз рахбари, зиёлилар, ватанининг чин фарзанди – ўғлимни бу тухматлардан юзини ёруғ қилиб олиб чиқади.\nЯна бир бор хақиқатпарвар бўлганлигингиз учун сизга рахмат.\nСаид-Абдулазиз Юсуповнинг ота-онаси.


Орол ёнсузари (Dikerogammarus aralensis)\n2 (VU:D): Заиф, қиcқариб бораётган, мозаик тарқалган Орол-Каспий эндемик тури.\nОрол денгизи. Ўзбекистондан ташқарида: Қозоғистон, Каспий денгизи.\nҚирғоқдаги шўрлашган сувлар. Сув тубида яшайди. Қумлоқ жойларни ва харовик сув ўтлари орасини афзал кўради.\nИлгари кўп учрар эди, кейинги ўн йиллар ичида кескин камайиб кетди.\nКам ўрганилган. Ҳарорат шароитига қараб йилига 2–5 марта насл беради. Овланадиган балиқларнинг муҳим аҳамиятли озуқа манбаларидан саналади.\nЯшаш тарзи ва ареалини мукаммал ўрганиш, шўрхок сувли кўлларга кўчириш, сув ҳавзаларининг гидрорежимини бир маромда сақлаш, яшаш жойларида муҳофазасини ташкил қилиш.


Ижтимоий-иқтисодий ўсим юқори\nВИЛОЯТ ҲОКИМИ Ж. ТУЙМЕБАЕВНИНГ МАЪРУЗАСИ\nҲурматли, Бахитжан Абдирули!\nЖануб диёрига хуш келибсизлар!\nТадбиркорликни қўллаш, аҳолини иш билан таъминлаш, туризм соҳасини ривожлантириш йўналишида вилоятда бажарилаётган ишларнинг бориши ҳақида сизларга қисқача гапириб беришга рухсат этсангиз.\nУмуман олганда, 2017 йилнинг 8 ойида вилоятда асосий ижтимоий-иқтисодий кўрсаткичлар анча юқорилади.\nТадбиркорликни қўллаш мақсадида вилоятимизда Индустриявий-инновациявий ривожлантириш дастури муваффақиятли олиб борилмоқда.\nДастур доирасида умумий қиймати 208 млрд. тенгега тенг 162та лойиҳа амалга оширилиб, 9,5 минг янги иш ўрини очилди. Шу жумладан 2017 йилнинг ўзида 5та лойиҳа жорий этилиб, 2,3 млрд. тенгелик сармоя тортилди.\nБугунги кунда уддаланган лойиҳаларнинг 94 фоизи режадаги қувватга эришиб, 71 млрд. тенгелик маҳсулот ишлаб чиқарди. Қайта ишлаш саноатидаги улуш 21 фоизга етди.\nҲозирги пайтда, вилоятда қулай бизнес шароитини шакллантириш ҳамда тадбиркорлик ташаббусларини амалга ошириш учун имкон борича шароитлар яратилмоқда.\nЖорий йили ишлаб турган кичик ҳамда ўрта тадбиркорлик субъектиларининг сони 176 586тага етиб, ўтган йилга қараганда ўсиш 105 фоизни ташкил этган. Ушбу кўрсаткич бўйича минтақамизнинг республикадаги улуши – 15,2 фоизни ташкил этиб, биринчи ўринни эгаллади.(ҚР бўйича – 1 158 680та).\nКичик ҳамда ўрта тадбиркорлик субъектлари томонидан ўтган йили 900 млрд. тенгедан зиёд маҳсулот ишлаб чиқарилса, жорий йили унинг миқдори 960 млрд. тенгега етади.\nЯлпи минтақа маҳсулотидаги улушни ўрта ҳисобда 23 фоизга етказиш кўзда тутилмоқда.\nБугунги кунда кичик ҳамда ўрта тадбиркорликни ривожлантириш учун вилоятимизда “Бизнеснинг йўл харитаси-2020” дастури доирасида тавсия этиладиган қўллов тадбирлари муҳим аҳамият касб этади.\nДастур амалга оширила бошлагандан буён 1 322та лойиҳага давлат томонидан 40 млрд. тенге маблағ сарфланиб, қўллов кўрсатилди. Кредит портфели бўйича вилоят республикада иккинчи ўринда.\nШунингдек, “Оңтүстік” Минтақавий сармоявий маркази ва “Ырыс” Микромолия ташкилоти орқали 6 млрд. тенгега 2 096та лойиҳа молиялаштирилиб, 5 минг иш ўрини очилди (шундан 1,7 мингтаси муқим иш).\nЛойиҳаларнинг 90 фоизи қишлоқ аҳоли манзилларида амалга оширилмоқда. Элбошининг қишлоқ хўжалигини иқтисодий ривожланишнинг янги драйверига айлантириш тўғрисидаги топшириғини бажариш натижасида маҳсулот ҳажми ўтган йилнинг шу даврига нисбатан 1,9 фоизга ортиб, 257,4 млрд. тенгени ташкил қилди (2016 й. 8 ойида 220,8 млрд. тенге бўлган).\n2017 й. режа – 523,8 млрд. тенге ёки 103,7 фоиз;\n2016 й. аниғи – 480,4 млрд. тенге.\nЎсиш: гўшт – 5,1 фоиз, сут – 2,0 фоиз, тухум – 9,1 фоизга ортиши ҳисобидан.\n“Агросаноат мажмуасини ривожлантириш” дастурининг талабларига мувофиқ келадиган 158та ширкат очилди. (режа – 75та эди, республикада олдинги қаторда), уларда 3 мингдан зиёд иш ўрини ташкил этилди.\n46 – сут етиштириш, 55 – гўшт маҳсулоти, 30 – мева-резавор йиғиш, қуритиш, 9 – интенсив боғлар, 5 – туя сутини етиштириш, 5 – парранда гўштини етиштириш, 3 – балиқ хўжалиги, 5 – қўй хўжалиги йўналишида.\nДастур доирасида очилган ширкатларга кўрсатилган молиявий қўлловлар натижасида, қишлоқ хўжалиги соҳасига йўналтирилган сармоялар миқдори 21,8 млрд. тенгени ташкил этиб, ўтган йилнинг тегишли даври билан солиштирганда 5,5 бараварга (ҚР – 99,7 фоизга) ортди.\nЙил бошидан буён 2 700та кичик мол бўрдоқилаш майдончаси очилиб, жами 12 267тага, 650 оилавий сут фермаси ишга туширилиб, ҳаммаси 2 690тага етди.\n2017 й. режа: 3 013та кичик мол бўрдоқилаш майдончаси, 7 22та оилавий сут фермаси.\nБу йил Шимкент механика заводи базасида модулли сут қабуллаш бекатларини йиғиш бошланди.\nУшбу модулларнинг ширкатларга қўшимча кафолатсиз ҳамда олдиндан тўловсиз берилишини таъкидлаш жоиз (бекат қийматининг 50 фоизини яъни 2,5 млн.тенгени субсидия шаклида давлат тўлайди).\nУшбу механизм орқали бугунги кунгача 15та модулли сут қабуллаш бекати топширилди.\nКелгусида ушбу завод базасида модулли мол сўйиш бекатларини, кичик дўконларни йиғиш йўлга қўйилади.\nВилоятда туризм соҳасининг жадал ривожланаётгани кўзга ташланади. Ўтган йил билан таққослаганда туризм иншоотлари сони 31 фоизга ортиб, 195тани ташкил этди.\nЖорий йилда Жанубий Қозоғистон вилоятига 128 минг сайёҳ келди. Бу ўтган йилга нисбатан 55 фоиз кўп.\nЭнди ички туризмни ривожлантириш учун бор имкониятларни ишга солмоқдамиз. Яқинда эса Астанада ўтган ЭКСПО-2017 халқаро кўргазмасида вилоятдан 151 мингдан зиёд киши қатнашди.\nЖанубга келувчи сайёҳларга қулай шароитларни ташкил этиш мақсадида вилоятда 1, 2 ҳамда 3 кунлик сайёҳлик йўналишлари тайёрланган. Уларга 84 тарихий-маданий иншоотлар ва табиий жойлар киритилган.\nВилоятда туризмни ривожлантириш мақсадида қуйидаги аҳамиятга молик лойиҳалар амалга оширилмоқда:\nМинтақамизда 800дан зиёд тарихий ҳамда маданий обидалар жойлашган.\nШимкентнинг Эски шаҳарчаси ҳудудида очиқ осмон остида музей очиш режаланмоқда.\n“Маънавий янгиланиш” дастури доирасида вилоятнинг соғломлаштириш масканларига 16 мингдан зиёд ўқувчи ва талабаларнинг экскурсиялари ташкил этилади.\nАбу Наср Ал Форобий дунёга келган Ўқсиз манзили ва Абилай хоннинг Ўрдаси жойлашган Хон қўрғонни аслига келтириш ҳам сайёҳлар сонини орттиради, деб кутилмоқда.\nҚазиғурт ҳамда Ўрдабоши туманларини жаҳон андазаларига мувофиқ сервисга ва туризм инфратузилмасига эга брендга айлантириш юзасидан фаол ишлар бажарилмоқда.\nХожа Аҳмад Яссавий мақбарасига келадиган маҳаллий ва хорижлик сайёҳларнинг оқимини инобатга олган ҳолда, унинг тарихини ҳамда ҳудудини жаҳон музейлари намунасида аудио-видео визуализациялаш ишлари амалга оширилмоқда.\nЎрта асрда Ўтрор қадимий шаҳарчаси ва Арслонбоб мақбарасини боғлаб турган йўлни тартибга келтириб, шу йўл бўйида миллий ҳунармандчилик устахоналарини жойлаштириш режаланмоқда.\n“Ягона дарча” қоидаси бўйича сайёҳларга хизматларнинг тўлиқ мажмуасини тавсия этадиган махсус “ONTUSTIK TOURISM CENTER” туристик ахборот маркази фаолият юритади.\nТуристик хизматни онлайн тарзида олишга мўлжалланган “Ontustiktravel” портали орқали йил бошидан буён 4 224 кишига хизмат кўрсатилди.\nВилоятда зиёратгоҳларга келувчилар сони ортмоқда. Масалан, Туркистон шаҳридаги Хожа Аҳмад Яссавий мақбарасига ўтган йили 1 млн. киши келди.\nХориж сармоядорларини жалб этиш мақсадида вилоятда “Сариоғоч”, “Қасқасу” тоғ-чанғи мажмуаси”, “Чордара Жағажай ҳордиқ маскани” ҳамда “Қадимий Туркистон” каби муҳим лойиҳалар тузилди.\nВилоятнинг Чордара, Сариоғоч ва Тўлебий туманларида 3та йирик туристик минтақа белгиланган. Бодом сув омбори соҳилида дам олиш ҳудудининг қурилиши 5 минг янги иш ўринини очишга имкон беради.\nИШ БИЛАН ТАЪМИНЛАШ ВА МЕҲНАТ ЗАХИРАЛАРИНИНГ САМАРАДОРЛИГИНИ ОШИРИШ\nЭлбошимизнинг бу йилги Қозоғистон халқига йўллаган Мактубига мувофиқ, аҳолини натижали иш билан таъминлаш ва меҳнат бозорини янгилаш бўйича вилоятимизда қатор ишлар бажарилмоқда.\nЎрта маълумотли ҳамда касбий билимга эга бўлмасада ўзини ўзи иш билан таъминлаганлар ҳамда ишсизлардан 15881 нафари техникавий ва қисқа муддатли касбий ўқиш билан қамраб олинди (йиллик режа 17,7 минг ёки 90 фоиз).\nҚишлоқ фуқароларини кичик насия билан таъминлаш, ўз ишини очган ва кенгайтирган 612 кишига 2,3 млрд. тенге берилди (йиллик режа 813 киши ёки 75 фоиз).\nИш билан таъминлаш тадбирлари билан 54 275 киши, шу жумладан: муқим 36 минг (67 фоиз), вақтинча 18 минг (33 фоиз)киши натижали иш билан таъминланди.\nУшбу кўрсаткичлар республика миқёсида юқоридир (биринчи ўрин).\nЖанубий Қозоғистон республикадаги аҳолиси зич жойлашган, ишчи кучи юқори минтақалардан бири ҳисобланади. Бу йил минтақамиздан меҳнат захиралари самарадорлигини ошириш мақсадида Шимолий минтақаларга 145 оила кўчирилди. Бу республика бўйича кўчган жами 273 оиланинг 53 фоизини ташкил этади.\nХалқнинг турмушини яхшилашга “Орлеу” лойиҳаси ижобий таъсир кўрсатмоқда. Лойиҳа доирасида 18 277 оиладаги 105 742 кишига 6 млрд. тенге миқдорида ижтимоий ёрдам кўрсатилди. Натижада:\n21 минг меҳнатга яроқли фуқаро иш билан таъминлаш тадбирларида қатнашиб, 85 фоизи (18 минг киши) муқим иш билан таъминланди;\n619 киши ўз ишини очди;\nШартли пул ёрдами олувчиларнинг даромадлари 3,3 бараварга ортди (5,6 минг тенгедан 18,4 минг тенгега қадар);\nМанзилли ижтимоий ёрдам олувчилар сони 26 фоизга камайди (2016 й. – 1366 киши, 2017 й. – 1015 киши);\n18 ёшгача бўлган болаларга мўлжалланган нафақа олувчилар сони 7 фоизга камайди (2016 й. – 65,9 минг оила, 2017 й. – 61,2 минг оила);\nРеспублика миқёсида лойиҳанинг бажарилиши олдинги қаторда (биринчи ўрин).\nЖами ишсизлик даражаси 5,2 фоиз, қашшоқлик даражаси 4,8 фоизни ташкил этади.\nУмуман олганда, вилоятда тадбиркорликни қўллаш, аҳолини иш билан таъминлаш ва туризмни ривожлантириш бўйича Давлат раҳбари ва Ҳукумат белгилаб берган вазифаларни тўла-тўкис амалга ошириш учун бутун куч-ғайратимизни сафарбар этамиз.\n, 2017-10-02, 20:31 141


Китоб-маънавият кўзгуси – Сурхон тонги\nБош саҳифа / Маданият / Китоб-маънавият кўзгуси\nАвгуст 4, 2017\tМаданият Изоҳ қолдириш 211 Кўрилди\nИнсоният яратган кашфиётлар орасида энг ҳайратланарлиси, шубҳасиз, китоб бўлса ажаб эмас. Абдураҳмон Жомий “Китоб-менинг энг яхши устозим, ёлғиз қолганимда ишонган дўстим ва маслаҳатчим”деганида шубҳасиз ҳақ эди.\nҲақиқатан ҳам, инсон камолотида китобнинг ўрни беқиёс.\n“Ёшлар маркази”нинг Ахорот ресурс маркази фондида 7000 дан зиёд турли мавзудаги адабиётлар мавжуд. Шунинг 5000 га яқини электрон китоблардир.\nБугун ўқиш, ўқитиш ва таълимнинг ҳар хил шакллари ҳаётимизга шиддат билан кириб келмоқда. Энди китобхон қандайдир ноёб китобларни излаб марказий шаҳарларга бориши шарт эмас.\nБу муқаддас даргоҳ ёш авлод қалбига аждодларимизнинг эзгу ғояларини сингдиришда ва уларни комил инсон қилиб тарбиялашда муҳим тарбия ўчоғи ҳисобланади.\nКатта денгизлар дарёлар ҳисобига, дарёлар жилғалар ҳисобига тўлиб тургани каби инсон ҳам ўз маънавиятини китоб орқали бойитиб боради.\nЎзбекистон Қаҳрамони Озод Шарафиддинов “Қайта яшаш насиб этса, ўқиган китобларимнинг ярмини ўқимаган бўлардим.”деган эди.\nБу китобхон савиясини шакллантиришда муҳим омилдир. Китоб ўқиш яхши, албатта. Аммо уни саралаб ўқиш учун китобхонларимизда эстетик дид ва савия, китобхонлик маданиятини шакллантиришимиз лозим.\nОлдинги Кексалари қадрланаётган юрт\nКейинги Ер унумдорлигини ошириш қўлимизда\nИлиев Вания — Сербия мусиқа ассоциацияси бўлим мудири, журналист, Сербия Европа мамлакатида санъат йўналишидаги таълим …\nОромгоҳлар мавсумга шайми?\nХалқаро грант соҳиби


Отам ҳақида – Алишер Файзуллаев – Alisher Faizullaev\n10 Mar 2011 13 May 2020 ~ AlisherFaizullaev\nҚуйидаги мақолам икки йил аввал “Фалсафа ва фанлар методологияси муаммолари. Аллома Омонулла Файзуллаев илмий-назарий ўқишлари материаллари” (Тошкент: И.Мўминов номидаги Фалсафа ва ҳуқуқ институти, 2009) китобида чоп қилинган.\nОмонулла Файзуллаев (1921-2008) – фалсафа фанлари доктори, профессор, Ўзбекистонда хизмат кўрсатган фан арбоби, Беруний номидаги Ўзбекистон Республикасининг давлат мукофоти лауреати, Жаҳон уруши қатнашчиси.\nЎғил учун ота ҳақида ёзиш осон эмас. Айниқса, у забардаст инсон, йирик олим ва меҳрибон ота бўлган бўлса. Сабаби ҳар қанча гапирсанг ҳам сўз етишмайди…\nОтамга ўзбек зиёлилари авлодининг ёрқин вакили ва тимсоли сифатида қараш мумкин. Бу авлод мамлакатимизда билим зиёсини тарқатишга, шу жумладан, замонавий илм-фан пойдеворини яратишга ғоят катта хисса қўшди. Биз ва келажак авлод уларга фақат чуқур эҳтиром ва миннатдорчилик билдиришимиз керак, деб ўйлайман.\nОтам илмга ва уни тарқатишга ташна одам эдилар. Уларда илм, илм тарихи, олимларнинг фаолиятини ўрганишга катта эҳтирос бор эди; талабаларга, аспирантларга дарс берганда бутун вужудлари завққа тўларди. Умрларининг сўнгги кунларигача илмий, илмий-маърифий ва педагогик фаолият билан астойдил шуғулландилар. 85 йиллик юбилейларидан сўнг, яъни умрларининг кейинги икки ярим йилида тўртта китоб, йигирмага яқин илмий, услубий, илмий-оммабоп мақолалар ва тезислар ёздилар. Ибн Сино ва Беруний баҳсига бағишланган янги асар ёзишни режалаштирган эдилар. Кексаликларига қарамай, ёш педагоглардан қолишмайдиган ғайрат билан баъзан кунига саккиз соатдан маъруза ўқир эдилар.\nБир неча йил олдин Ўзбекистон Республикаси Вазирлар Маҳкамаси ҳузуридаги Олий аттестация комиссияси отамга докторлик илмий даражасини ҳимоя қилиш борасида Ихтисослашган кенгашга раислик қилишни таклиф килди. Отам бу лавозимда ҳар доимгидек ҳалол, ғайрат ва масъулият билан фаолият кўрсатдилар.\nОтам улуғ алломаларимизнинг меросини ўрганишга катта хисса қўшдилар. Авлодимиз шажарасини тиклаш ҳам уларнинг хизматларидир. Сўнгги китоблари («ХХ аср зиёлилари: устозларим ва сафдошларим») ҳам оламдан ўтган устозлари, мактабдошлари, университетдошлари, мулоқотда бўлган сафдошларининг руҳларини шод этиш ҳамда ҳозирда ҳаёт бўлганларга ижодий муваффақият тилашдан иборат бўлган. Умид қиламизки, отамнинг сафдошлари ва шогирдлари чиқарган ушбу китоб уларнинг руҳларини шод этади.\nОтам нафақат олим, балки йирик, серқирра ва ўзига хос шахс ҳам эдилар. Кишининг шахсини тушунишда унинг турмуш тарзи, кундалик ҳаётида қанақа бўлганлигини англаш зарур. Мен ҳам отамга хос бўлган баъзи хусусиятлар ҳақида қисқача тўхталиб ўтмоқчиман.\nОтам болаликда отасиз қолганлар. Жуда эрта – мактаб ёшидан бошлаб – меҳнат қилиб, оила боқишга мажбур бўлган эдилар (мактабнинг юқори синфида бўла туриб, қуйи синфга дарс берганлар!). Иккинчи жаҳон уруши пайти оғир яраланганлар, ҳаётда қанча қийинчиликлар кўрганларига қарамай, мен уларнинг ҳаётдан нолиганларини ёки бирон бир инсон ҳақида ёмон фикр билдирганларини эслолмайман. Улар доимо «шукур қилиш керак», дер эдилар. Бошқалар «аҳволингиз қанақа?», деб сўрашса, «беш», ёки «аъло», деб жавоб берар эдилар. Иш, бурч – бу отам учун энг қадрли нарсалардан эди.\nОтам пок, ҳалол, тўғри инсон эдилар. Бу фазилатлар уларнинг ҳаётларида ҳам, илмда ҳам доимо кўзга ташланар эди. Ўзларига ҳам, шогирдларию ҳамкасбларига ҳам жуда талабчан эдилар, сафсатабозлик, олди-қочди гапларни ёқтирмасдилар, ўз фикрларини тўғри, очиқ тарзда айтардилар. Отам эътиқоди кучли инсон бўлиб, ўз амали ёки мавқеъидан шахсий манфаатлари учун ҳеч қачон фойдаланмаган.\nОтам ҳаётда кўп нарсага ўзининг ҳалол меҳнати ва фидойилиги орқали эришганлар. Отамда табиат инъом этган ажойиб хусусиятлар ҳам бор эди. Булардан бири – феноменал хотира. Уларнинг хотиралари ниҳоятда кучли, мустаҳкам эди. Саксон йил, эллик йил ёки бир неча йил аввалги воқеа-ҳодисаларнинг барчасини аниқ ва равон эслай олардилар. Отам оила, фарзанд ва набираларига ниҳоятда ғамхўр ва меҳрибон эдилар. Улар доимо ҳаммамизни илм билан шуғулланишга даъват этганлар. Ҳаётларининг сўнгги кунларидан бирида кенжа набираларига: «профессор бўласан, а?!», деган эдилар.\nОтам ҳақида ўйлар эканман, кўпинча кўз ўнгимда бир воқеа гавдаланади. 1966 йил, апрель ойининг охирлари. Тошкентда кетма-кет зилзила бўлганди ўшанда. Мен, ўша пайтда тўққиз ёшли бола, кечалари уйимиз хоналаринг бирида гилам устига солинган ўрнимда ухлар эдим. Ер қимирлаш бошланса, отам устимга келиб, мени гавдаси билан тўсар эдилар, гўёки уй бузилиб, менинг устимга қулайдиган булса, улар ҳимоя қилиб қолардилар. Ўша пайтда отамни том босиб қолса ҳам, мени уз гавдаси билан ҳимоя қила олишига қаттиқ ишонардим. Ҳозир ҳам ишонаман, чунки отам раҳматли ҳақиқатдан ҳам забардаст ва буюк инсон эдилар.\n‹ PreviousУмр – бу ижод\n10 thoughts on “Отам ҳақида”\nАссалому Алейкум! Ўқиб чиқиб, Омонулла Файзуллаев домла сизнинг отангиз бундан 18 йил илгари мен тахсил олган лицейга келиб, лицей ўқувчиларига жуда ҳам қизиқ маруза – “Ал-Хоразмий”ни ижоди ҳамда “Алгоритм” термини келиб чикиши тўғрисида сўзлаб берганлари ёдимга тушди. Маруза жуда қизиқ бўлгани сабабли мана шунча вақт ўтса ҳам , худди кечагидег эсимда. Сизларнинг оилангизни махалладош сифатида таниганим сабабли жуда хурмат қиламан ! Фарзандларингиз ҳам Отангиз айтганларидек -«профессор буласан, а?!», Профессорлар бўлсин!\n22 May 2015 at 7:45 pm\n20 May 2015 at 9:42 pm\nAlisher aka maqolangizni o’qib chiqib “olma tagiga olma tushadi” degan gap bejiz emas ekan deb o’yladim . Men siz bilan bir maxallada tursam xam sizni yaqindan tanimasdim, maqolalarizni o’qib chib, siz oziz xam kuchli olim ekansiz degan xulosaga keldim .\n10 Feb 2012 at 12:24 pm\n10 Feb 2012 at 7:27 pm\n8 Feb 2012 at 1:59 pm\nOtalar haqida so’z ketganda har doim O’tkir Hoshimovning bir gaplari yodimga tushadi ,,Otalar mehri farzandlariga onalarnikidan kam bo’lmaydi , faqat ozgina yashirinroq bo’ladi”. Otamiz honadonlarimizning oçhmas chirogídirlar.Kun boýi ayrimlar o’qish bilan, ayrimlar ish bilan koçha koýda o’z rizqu nasibalarini topish uchun ,uylaridan havotir olmay,hotirjam yuradilar.Nega ? Chunki uyda honadonlarining chirogí bor.To’g’ri bu dunyo foniy va biz ishongan chiroq ham qanchalik ogír bo’lmasin bir kun oçhadi.Biz farzandlarning vazifasi oýlashimcha otalarimizdan ibrat olib,farzandlarimizga ibrat bo’lishdir.Shuni aytsalar kerak avlodlar davomiyligi deb.\n9 Feb 2012 at 5:31 am\nРахмат, Рустам, саломат булинг!\n14 Mar 2011 at 11:03 am\nЎқиб ўз болалигим хотиралари эсимга тушиб кетди. Юз фоиз эмаску, лекин болалигим даврида бошимдан ўтказган оғир ва яхши кунларим кино лентаси сингари кўз олдимдан ўтди. Яқин вақтларда барча хотираларимни китоб шаклида чоп этиш ниятидаман. Хар бир оқил фарзанд ота-онаси ўгитларига амал қилиб, уларнинг хайрли ишларини шараф билан давом эттириш менинг фикримча хам фарз хам қарз. Эсдалик хотираларингиз билан бўлишганингиз учун рахмат. Чуқур хаёл сари тортади.\n14 Mar 2011 at 5:59 pm


Смартфонга боғланиб қолмасликнинг 5 усули - 8 Сентября 2018 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2018 » Сентябрь » 8 » Смартфонга боғланиб қолмасликнинг 5 усули\nКўпчилик тадқиқот натижалари одамлар телефонини кунига 150 мартага яқин текширишларини қайд этмоқда. Смартфонлар ҳаётингиз ва ишингиз билан узвий боғлиқ бўлса, бу одатдан қандай халос бўлиш мумкин? Смартфонга тобеликни енгишга муваффақ бўлган 5 нафар киши ўз маслаҳатлари билан бўлишди.\nЧалғитувчи иловаларни ўчиринг\n"Илгари доим айфонга чалғирдим, кейин эса у болаларга ажратишим керак бўлган эътиборни ҳам "олиб қўя бошлади”, - дейди Google Ventures’нинг дизайн бўйича ҳамкори Жейк Напп. – Ана ўшанда мени чалғитадиган барча иловаларни ўчириб ташладим: Twitter, Facebook, Instagram, YouTube.Gmail иловаси, ўрнатилган почта ва ҳатто Safari’ни ўчирдим.\nНапнинг сўзларига кўра, бу ечим унга эркинлик олиб келди. Дастлаб бу қисқа тажриба бўлади, деб ўйлаганди. Бироқ орадан олти йил ўтса ҳамки, унинг телефонида мазкур иловалар йўқ.\nҚурилмангиз ҳажмини оширинг\nEnvisioning Technology компанияси асосчиси Мичелл Заппа ана шундай ғаройиб маслаҳат берган.\nҚурилманинг катта ҳажми унга телефондан фойдаланиб бўлмайдиган вазиятларга диққатни қаратиш имконини берди. "Смартфон ўрнига iPad mini 3G’дан фойдаланишни бошладим, - дейди у. Унда қўнғироқлардан ташқари, айфоннинг барча функциялари бор эди. Планшет катта ва тушлик столи устида ундан фойдаланиш ноқулай. Баъзида вақтимни бекорга сарфлаётганимни тушундим ва твиттер ва инстаграм лентасини текширмай қўйдим. Кейичалик яна смартфондан фойдалана бошладим, бироқ уни онгли равишда бажарардим”.\nШундай қилингки, телефондан фойдаланишингиз ноқулай бўлсин\n"Тобеликдан қутулиш учун биринчи қадам бу –телефондан қанчалик тез-тез фойдаланишингизни текширадиган махсус иловани ўрнатиш”, - деб ҳисоблайди график дизайнер Сара Лоуренс. У экранга тикилганча қанча вақт ўтказишини кузатадиган Moment иловасини смартфонига ўрнатган. Шунингдек, Сара экран созламаларини алмаштириб туришни одат қилди. Икки ҳафта стандарт, кейинги икки ҳафта эса оқ-қора режимдан фойдаланди. Унинг сўзларига қараганда, оқ-қора режим сабабли телефондан фақат иш бўйича фойдаланиб, ижтимоий тармоқларни бекорга варақлаб ўтиришни бас қилган.\nТелефонни бошқа хонада қолдиринг\nИнвестор Йони Рехтман руҳшунос унга берган маслаҳат билан ўртоқлашди: бошқа хонага кетаётганингизда телефонни ўзингиз билан олманг. Илгари Рехтман смартфонни доим ўзи билан бирга олиб юрар, агар батарея қуввати оз бўлса, дарҳол уйига кетарди. Инвесторнинг сўзларига кўра, доимий равишда қувват олдиргани учун айфони қувватсиз бўлмаган. Психолог Рехтманни телефонни бошқа хонада қисқа муддат (масалан, 15 дақиқа)га қолдириш, кейин эса муддат давомийлигини ошириб боришни сўраган.\nТелефонни авиарежимга ўтказинг\n"Бир неча ҳафта илгари Instagram’ни ўчирдим, бу ажойиб қарор бўлди”, - дея тан олади Fast Company SMM-менежери Жон Конверс Таунсенд. – Тунда авиарежимни ёқадиган бўлдим. Instagram’ни қайта ўрнатишга тўғри келди, дугонам у менга юборадиган хабарларни кўрмаётганлигимдан хафа бўлди. Бироқ деярли ҳар тунда авиарежимни ёқаман ёки ҳеч бўлмаганда хабарномаларни ўчираман”.\nКатегория: Fikr va Mulohaza qiling | Просмотров: 16 | Добавил: Sherlaruz.CoM | Теги: #habarlar, #newsuz, #news, #новости, #ahborot, #xabarlar, #uznews, #Yangiliklar, #Yangilik | Рейтинг: 0.0/0


Шавкат Мирзиёев «Виждон эркинлиги ва диний ташкилотлар тўғрисида»ги Қонунни имзолади | Azon.uz - Ахборот-таҳлилий портал\nШавкат Мирзиёев «Виждон эркинлиги ва диний ташкилотлар тўғрисида»ги Қонунни имзолади\n7501 10:15 06.07.2021\n5 июль куни Президент Шавкат Мирзиёев томонидан «Виждон эркинлиги ва диний ташкилотлар тўғрисида»ги Қонун имзоланди.\nШу билан фуқароларнинг жамоат жойларида «ибодат либослари»да юришларига йўл қўйилмаслиги ҳақидаги чеклов бекор бўлмоқда. Амалдаги қонунчиликка кўра, Ўзбекистон фуқароларининг (диний ташкилотларнинг хизматидагилар бундан мустасно) жамоат жойларида ибодат либосларида юришларига йўл қўйилмас эди.\nШунингдек, диний ташкилотларни рўйхатдан ўтказиш тартиби бўйича қуйидаги ўзгаришлар киритилмоқда:\nдиний ташкилотни тузиш учун ташаббускорларнинг сони 100 нафардан 50 нафарга қисқартирилмоқда;\nдиний ташкилотни тузиш ҳақидаги йиғилиш ўтказилгандан кейин 6 ой мобайнида (амалда 3 ой) адлия органига мурожаат қилиш ҳуқуқи мустаҳкамланмоқда;\nтақдим этиладиган ҳужжатлар сони қисқармоқда;\nрўйхатдан ўтказиш билан боғлиқ хизматлар тўлиқ электрон кўринишда амалга оширилиши жорий этилмоқда;\nдиний ташкилотни рўйхатдан ўтказиш учун тақдим этилган ҳужжатларни кўриб чиқишнинг 3 ойлик муддати 1 ой этиб белгиланмоқда;\nрўйхатдан ўтказишни рад этиш асослари аниқ белгиланмоқда.\nАввалроқ Сенатнинг ўн олтинчи ялпи мажлисида «Виждон эркинлиги ва диний ташкилотлар тўғрисида»ги Ўзбекистон Республикаси Қонуни муҳокама қилингани ва сенаторлар томонидан маъқуллангани хабар қилинган эди.\nШунингдек, Azon.uz сайтида «Виждон эркинлиги ва диний ташкилотлар тўғрисида»ги қонун: Халқаро экспертларнинг Қўшма Хулосаси инобатга олинмаган» мавзусида мақола ҳам эълон қилинган эди.\nВиждон эркинлиги ва диний ташкилотлар тўғрисида Президент қонун имзо Махсус\n«Виждон эркинлиги ва диний ташкилотлар тўғрисида»ги Қонун чуқурроқ ўрганилади\n3579 20:25 14.07.2021\n4132 13:21 10.07.2021\nАдлия вазири: «Ўз вақтида «ибодат либоси»га таъриф беролмаганмиз...»\n3610 12:09 10.07.2021\nМавзу: «Виждон эркинлиги ва диний ташкилотлар»\n1453 11:30 10.07.2021\n3205 16:40 06.07.2021


06 апрел 2020, Тошкент вақти: 05:59\nИнсон ҳуқуқларини ҳимоячиларига кўра, Ашхобод шаҳрида яшовчиларни “ҳайдаб чиқарилди” ва уйлари “етарли товон пули тўламасдан” бузиб ташланди. (архив сурати)\nИнсон ҳуқуқларини ҳимоя қилиш ташкилотларининг маълум қилишича, сентябрь ойида бўлиб ўтадиган Ёпиқ иншоотларда жанговар яккакурашлар бўйича Осиё ўйинлари (AIMAG) олдидан Туркманистон пойтахти аҳолисининг уй-жойлари “оммавий тарзда бузиб ташланган”.\nҚароргоҳи Австрия пойтахти Вена шаҳрида жойлашган “Инсон ҳуқуқлари бўйича Туркман ташаббуси” (TIHR) ва Нью-Йоркда жойлашган “Ҳюман Райтс Уотч” ташкилотлари 4 сентябрь куни Туркманистон ҳукумати Ашхобод шаҳрида ўйинлар бошланиши олдидан одамларни “ҳайдаб чиқариб”, уйларини “етарли товон пули тўламас”дан бузиб ташлагани ҳақида хабар тарқатди.\nАйтилишича, Туркманистон ҳокимият идоралари “уй эгаларининг мулкига қўшимча равишда қуриб олган жойларини доимий тарзда бузиб ташламоқда, бу ҳам етмагандай, уй эгаларига бузиб ташланган уй-жой масаласини судда ҳал этишга рухсат бермаяпти”. Мақсад 17-27 сентябрь кунлари бўлиб ўтадиган ўйинлар олдидан “шаҳар қиёфасини тартибга келтириш” эмиш.\nЎзбошимчалик билан ҳокимият юритишга ўрганиб қолган президент Гурбангули Бердимуҳамедов ушбу тадбирдан Туркманистонни минтақадаги энг зўр спорт иншоотларига эга мамлакат сифатида кўрсатиш учун фойдаланиб қолмоқчи.\nТашқи дунё билан деярли борди-келди қилмайдиган мамлакатга ўйинларни томоша қилиш учун ўн минглаб кишилар келиши кутилмоқда. Тадбир олдидан ҳокимият идоралари Ашхобод шаҳрида спиртли ичимлик савдосини тақиқлаб қўйди, вилоятлардан пойтахтга келаётган аҳоли ҳаракатини чеклади, қамалиб чиққан кишиларга спорт тадбирлари ўтадиган биноларга яқинлашишни ман қилди. Бундан ташқари, шаҳарни дайди ит ва мушуклар, яна тиланчи болалардан тозалашга киришди.\nОқ мармар бинолар шаҳри\n– Ашхободни оқ мармар бинолардан иборат шаҳарга айлантириш ва ўйинларга тайёргарлик кўриш жараёнида минглаб кишилар мулкидан маҳрум ёки харобаларда яшашга мажбур бўлди, – деди TIHR ижрочи директори Фарид Туҳбатуллин. – Ўйинлар бор-йўғи 10 кун давом этади, бироқ қисман ёки умуман бошпанасиз қолган аҳоли вақтида етарли товон пули олмаса, узоқ йиллар азият чекади.\nИккала ташкилот ҳам Туркманистон ҳукуматидан уйидан ҳайдаб чиқарилган ва мулкидан айрилган кишиларга “адолатли ва тегишли миқдорда” товон пули тўлашни талаб қилмоқда.\nҲокимият идоралари айрим уй эгаларини “янгиланган” хонадонларни қабул қилишга мажбурлади. Энди улардан “баҳоланган нархидан ошиқча харажатларни қоплаш”ни талаб қилмоқда. Бу ҳам етмагандай, “ўша фарқ тўланмагунча, уй эгаларини мулкка эгалик ҳуқуқидан маҳрум қилди”.\nЎтган ойда номи зикр этилган икки ташкилот Осиё олимпия кенгашини Туркманистон ҳукуматига инсон ҳуқуқларини ҳимоя қилиш борасида олган мажбуриятларини эслатиб қўйишга даъват қилди.\nБунга сабаб “Озодлик” радиосининг Туркманистондаги мухбирига ўзини полициячиман деб таништирган киши ўлдираман, деб таҳдид қилгани бўлди.\n29 июлда Туркманистонда бўлиб ўтган велосипед миниш кунини суратга олиш учун кетаётган Султон Ачиловани ўша киши, суратга олмайсан ёки “ўласан” деб огоҳлантирган.\nЎтган ҳафтада бир киши 68 яшар Ачилованинг қўл телефонини сурат олишга тайёргарлик кўраётганда ўғирламоқчи бўлган. 2016 йил ноябрида эса номаълум қишилар уни қайта-қайта таъқиб қилган эди.


ЎзМТРК раиси дунёдан бехабарми? « Ўзбекистон Халқ Ҳаракати\nЎзМТРК раиси дунёдан бехабарми?\n22 February 2017 - 9:00\n(йигирма биринчи мақола)\nМен берган саволларнинг дастлабки қисмини тинглаб тураркан, Ўзбекистон миллий телерадиокомпанияси раиси А.Ходжаев ўзининг режим ва хавфсизлик бўйича ўринбосари Баҳром Ўтановнинг шахсан менга ва бутун оиламизга ўтказган жабр-зулми, таъқиб-тазйиқларидан “Менинг мутлақо хабарим йўқ”, – дея ғирт ёлғон жавоб қилди кўзларини лўқ қилиб.\nМана сизга раҳбарнинг ҳақиқий қиёфаси-ю, ҳақиқий башараси. Наҳотки, Ходжаев ўзининг яна кимсан, хавфсизлик бўйича муовини Б.Ўтановнинг бу каби қилғиликларидан бехабар бўлса? Нима, бу муовин ўзича иш тутиб юрганми? У шунчалар эркалатиб қўйилганми? Кўнгли тусаган амалиётга қўл уриб кетаверганми, у? Агар Б.Ўтанов хоҳлаган-билганини қилиб юрган бўлса, унда раис жаноблари қаёққа қаради, нима билан машғул бўлдийкин? Нима Ходжаев муовинларини ўз ҳолига қўйиб, ўзича-билганича иш тутишига шунчалик кенг йўл очиб берганми? Уларнинг шу даражагача етиб боришига бефарқ бўлиб, қара-а-аб турдими, у раҳбар сифатида? Муовинлар бошбошдоқлик билан хоҳлаган ишини қиладиган бўлса, унда раҳбарликнинг ўрни ва роли қаёқда қолади? Шунчалар ҳам ўзибўларчилиг-у, ўзибилармонлик бўладими? Бундан чиқди, миллий телерадиокомпанияда ҳамма нарса ўз ҳолига ташлаб қўйилган экан-да, деган хулоса келиб чиқмаяптими? Бу жавоби билан раис жаноблари “энди ким нима билан шуғулланса шуғулланаверсин, ким-кимни таҳқирласа таҳқирлайверсин, журналистлар қай шаклда бўлмасин таъқиб-тазйиққа олинавериши мумкин”, – деган таҳқирона ҳукмни очиқ-ойдин ўқиб қўймаяптимикин?…\nЗотан, биз билган А.Ходжаев деган зот ҳеч маҳал, ҳеч бир вақт ўз муовинларини бу даражада эркалатиб, билган-хоҳлаган ишига йўл очиб берадиган кимса эмас. У ҳамма нарсани олдиндан пишиқ-пухта режалаштирадиган, имкони борича нишонни тўғри олишга ҳаракат қиладиган, ўта пихини ёрган, айёрликда тулкини ҳам ярим йўлда қолдириб кетадиганлар хилидан.\nУ “Мен бу каби ҳодисалардан бехабарман” дея ўзини жамоа олдида оппоқ қилиб кўрсатишга уриниб кўрди. Ҳаттоки “Юрагингизда шунча оғир юкни кўтариб юриш… йиллар бўйи сизга осон бўлмагандир, буни тушунаман. Жуда иродали экансиз, бошқа одам бўлса бардош беролмасди”, – дея кишининг шафқат ҳиссини қўзғайдиган даражада ўзини ўта марҳаматли ва меҳр-мурувватли, “тушунадиган”, олийжаноб инсон қилиб кўрсатишга ҳам ҳаракат қилди.\nБироқ, у бунинг уддасидан чиқа олмади деб ўйлайман. Чунки ўзининг режим ва хавфсизлик бўйича ўринбосари шу қадар тубан ишларга қўл уриб юрганлигидан “умуман хабарим йўқ” дейишининг ўзи унинг нечоғлик маккорлигидан далолат. Мажлис аҳлининг ҳаммаси ҳам бу “эртак”ка ишонадиган, лаққа тушадиган даражада анойи ва лақма эмас. Амал курсисига ўтириб олгани учун ўзидан ўзгани ақлли ҳисобламайдиган А.Ходжаев айни дам ана шу ҳақиқатни идрок этишга ожизлик қилаётганди. Зеро, ходимларга нисбатан уюштириладиган ҳар қандай фитнанинг сценарий муаллифи ва ташкилотчиси ҳам, унга бош-қош бўладиган ҳам шахсан Ходжаевнинг ўзи эканлигини кўпчилик билиб, англаб, тушуниб ўтирибди. Гарчи унинг айёрлигини юзига айтишга журъати етмаётган, еб турган нонидан айрилиб қолишдан ёки таъқиб-тазйиққа нишон бўлиб қолишдан чўчиётган бўлишса ҳам.\nРаис ҳар қандай кўринишдаги “оёқдан чалиш”ларни фақат ва фақат худди ўша муовини Б.Ўтанов ва унинг малайлари орқали, яъни бировларнинг қўли билангина амалга оширади. У мазкур жабҳада катта тажрибага эга. Чунки бир қатор ходимларга нисбатан қўлланилган бу каби усул ва услуб барчага маълум бўлиб қолган. Айниқса, “Ўзбектелефильм” студияси, “Тошкент” телерадиоканали, “Спорт” телерадиоканали ва бир қатор муҳарририятларда олиб борилган “журналистларга чил бериш” амалиётлари бунга яққол мисол бўлади.\nБу Ходжаев деганлари ҳаттоки ўзига ёқмаган баъзи бир ходимларни ишдан ҳайдатиш ва уларни жамоа олдида изза қилиш, обрўсизлантиришнинг аломат йўлларини ҳам ўйлаб топган. Йўриғига юрмаган бирор журналистни бадном қилиш учун танланган ва ёлланган ходимларнинг иш столидаги ғаладонлари ёки сейфларига олдиндан пулларни қўйишади. Кейин эса қулай пайт пойлаб ўзи бошлиқ режим хизмати ходимлари билан “махсус рейд”лар уюштирилади. Шундан сўнг ўша ходимнинг хонасига дабдурустдан бостириб киришиб, унинг столи ғаладони ёки сейфини очишини талаб қилишади. Ўзингиз англаганингиздек, ҳалиги аҳвол…\nХодим “махсус рейд”чилар буйруғи, таҳдидига биноан ғаладонини ёки сейфини очиб қарасаки, мавжудлигию миқдорини ўзи ҳам билмайдиган қанчадир суммадаги маблағ чиқиб қолади… Бу гуруҳ, яъниким “махсус рейд”чилар олдиндан ўзлари томонидан қўйилган пулларни ходимга кўрсатиб, таҳдид билан бунча пулни қаердан олганлигини “суриштиришади” гўё. Бундан гангиб қолган бечора-ходим нима қилишини билмай қолади. Талвасага тушади. Ўзини у ёққа, бу ёққа уради. Охири саросима ва тушкунлик қудуғига тушиб қолган “ўлжа” ўша рейд уюштирувчилар томонидан қандай шарт қўйилса, шунга кўнишга мажбур. Одатда, тузоққа тушганларга учта шарт қўйилади:\nБиринчиси – ходим ўз лавозимидан “ўз хоҳишига кўра” воз кечиши ё бўлмаса пастроқ лавозимга ўтиши ҳақида ариза ёзиши керак.\nИккинчиси – агар телевидниеда ишлаётган бўлса, радиога “сургун” қилинади.\nУчинчиси – “махсус рейд”чилар билан ҳамкорликда “қулоқ” бўлиб ишлашга рози бўлиши лозим.\nАна шу уч шартнинг бирига лом-мим демай кўниши ва бу ҳақда ҳеч қачон ҳеч кимга “гуллаб” қўймаслиги даркор. Акс ҳолда ишидан мосуво бўлиши ва жамоа олдида шармисор қилиниши мумкин. Бу спектакль ишончли чиқиши учун шартга кўнмай, кўпчиликнинг олдида изза-шармисор қилиниши керак бўлган ходимнинг энг яқин дўстлари танланади ва ёлланади. Қандай қилиб дейсизми, юқоридаги тахлитда. Уларнинг ҳам “нозик” жойи “кашф” этилади-да, бурнидан ип ўтказиб олинади. Ана шундан кейин, дўстлик, садоқат ҳақидаги қасамёдини бузиб, бир майизни бўлишиб еб юрган, ҳатто қирқ йиллик қадрдонининг ҳам уни дўст деб ишониб айтган сирларини сотмай кўрсин-чи. Агар нозикроқ сирини тополмай қолса, “заказной” иғволару бўҳтонларга йўғрилган айбномаю ҳақоратлар лойини жамоа олдида жон дўстининг бетига чапламай кўрсин-чи, ҳоли нима кечаркин?…\nБирор журналистни бадном қилиш учун унинг энг яқин ва энг ишонган дўстлари”лой чаплаш” ролига танланиши ва ёлланишида ҳам гап бор.\nАгарки энг ишонган, энг яқин уч-тўрт нафар дўстинг сенинг қоқ кўксингга мушт туширса, лой чапласа, бошқалар тап тартмай тепа бошлайди, балчиқ чаплайди. “Биз бу одамни яхши инсон деб ўйлардик, аммо янглишибмиз. Энг яқин дўстлари ундан юз ўгиришди-ку, кўпчиликнинг олдида айбини айтиб ташлашди-ку, чунки улар бу одамни биздан кўра яхшироқ билишади-да, дўст бўлишган-да. Демак, у шунчалик ёмон одам эканки, энг яқин дўстлари ёппасига воз кечишди”, – дея осонгина хулоса чиқариб қўйишади. Қарабсанки, сен жамоадаги “энг ёмон” одамга айланасан-қоласан. “Жамоанинг фикри ва хулосаси” ниқоби остида мазкур жамоада ишлашга нолойиқ деган ҳукм ўқишади сенга. Шахсингга айтилаётган айбномалар ҳақиқатми ёки ғирт бўҳтондан иборатми, буни ҳеч ким сўраб ҳам, суриштириб ҳам ўтирмайди. Раҳбар “оқ” дедими, демак, “оқ”сан. Агар раҳбар “қора” деса, демак, “қора”сан. Бирор ходимнинг виждони оғриб, сени оқлашга уриниб кўрсин-чи, исми шарифи “қора рўйхат”нинг бошига хат қилинади ва кўп ўтмай сендан баттар қораланади, юзига асфальт чаплашади. Агар бундан баттари бўлмаса шукр қилсин…\nЭнди айтинг, ким ўзига кўпнинг кўз ўнгида шармисор бўлиш, емаган сомсаси учун пул тўлаш, асоссиз айб учун маломатга дучор бўлиш, қилмаган жинояти учун қамоққа тушиш, жувонмарг бўлишдек даҳшатли қисматни раво кўради? Ҳеч ким! Ундан кўра кўпнинг қаторига ўтиб, нишонга олинган бир бечорага тош отиб кетиш – энг осон иш…\nАна шундай қилиб, замон фитналарининг қиличи бошга келган пайтда дўстлигу садоқат, иймону инсоф, виждон, бир сўз билан айтганда, Оллоҳ махлуқотлар ичида энг азизу мукаррам қилиб қўйган инсонийлик аталмиш шарафли ном, юксак бир мақом буюк синовдан ўтказилади. Буни билганлар билади, билмаганлар… Маккорликда ҳатто шайтонга ҳам дарс бериш даражасига етган Алишер Ходжаев ва унинг тоифасидагилар тузоғига тушиб қолаверади. Ҳамма қилғиликни қилиб қўйиб, ўзини “дунёбехабар” қилиб кўрсатадиган худобехабар, худодан қайтган А.Ходжаев эса турли туман фитналар амалиётини ўтказиб туришни компанияда ўзига хос тарздаги урфга айлантирган…


Йога билан шуғулланувчи аёл уйига бостириб кирган босқинчиларни ўлдирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Йога билан шуғулланувчи аёл уйига бостириб кирган босқинчиларни ўлдирди\t10:21, 30 ноябрь\tЧилининг Сантьяго шаҳрида яшовчи, асли АҚШнинг Техас штатидан бўлган 61 ёшли Хари Нам Каур Кхалса уйига бостириб кирган босқинчиларни отиб ўлдирди, деб хабар берди “Nonbox.ru” нашри.\nХари Нам Каур Кхалса ётоқхонасида ухлаб ётганда, тўрт эркак бостириб кириб, уни ўқ отиш қуроли билан қўрқитди. Улардан бири аёлнинг қўлларини боғлашга ҳаракат қилди, аммо Хари Нам унинг чангалидан чиқишга ва ёстиғи тагида турган тўппончани олишга муваффақ бўлди. У икки нафар босқинчини отиб ўлдирди, яна икки босқинчи қўрққанидан қочиб кетди. Прокурор Освальдо Сото аёлнинг айби йўқлигини, у ўзини ҳимоя қилганини маълум қилиб, уни озод қилди. Аммо шаҳар ҳукумати ҳуқуқ-тартибот идораси ходимларидан аёлни назоратга олишни талаб қилмоқда.\nХари Нам Каур Кхалса АҚШнинг Техас штатида туғилган. Жанг санъати ва социология бўйича таълим олган. У журналистларга ҳозирча бўлиб ўтган воқеа юзасидан бирор маълумот бериш истаги йўқлигини билдирган.


Шавкат Мирзиёев хорижий давлатлар элчиларининг ишонч ёрлиқларини қабул қилди (фото) | Ўзбекистон ва жахон янгиликлари\nДолзарб янгилик | Ўзбекистон 6 сентябрь 15:38 125\nЎзбекистон Республикаси Президенти Шавкат Мирзиёев 6 сентябрь куни Беларусь Республикаси, Малайзия ҳамда Туркманистоннинг мамлакатимиздаги Фавқулодда ва мухтор элчилари этиб тайинланган Леонид Маринич, Хенди Ассан ва Язгул Маммедовдан ишонч ёрлиқларини қабул қилди.\nДавлатимиз раҳбари элчиларни мамлакатимизда фаолият бошлагани билан самимий табриклаб, уларга ўз зиммасидаги шарафли ва масъулиятли вазифани бажаришда улкан муваффақиятлар тилади.\nМамлакатимизда барча соҳа ва тармоқларда кенг кўламли ислоҳотлар амалга оширилмоқда. Бундай тарихий ўзгаришларнинг муҳим натижалари барча соҳалар қатори ташқи сиёсат соҳасида ҳам яққол кўзга ташланмоқда. Ўзбекистоннинг очиқ ва ривожланаётган давлат ҳамда ишончли ҳамкор сифатидаги ўрни ва нуфузи тобора ортиб, халқаро майдонда унинг янги, демократик қиёфаси намоён бўлмоқда.\nМарказий Осиё давлатлари билан яхши қўшничилик муносабатларини мустаҳкамлаш ва стратегик ҳамкорликни йўлга қўйиш натижасида минтақада мутлақо янги сиёсий муҳит шаклланди, ўзаро ишонч кучайди. Давлатлар ўртасида савдо-иқтисодий, инвестиция, транспорт, энергетика, маданият ва бошқа соҳаларда алоқалар фаоллашди. Буларнинг барчаси хавфсизлик ва барқарорликни мустаҳкамлашга, минтақани изчил ривожлантириш, унинг инвестицион жозибадорлигини ошириш, жаҳон иқтисодииётига кенг интеграция қилишга хизмат қилмоқда.\nЎзбекистоннинг жаҳондаги кўплаб мамлакатлар, жумладан, етакчи давлатлар, нуфузли халқаро ташкилотлар ва молиявий-иқтисодий тузилмалар билан алоқалари янги, юқори даражага кўтарилмоқда. Бунинг тасдиғини бир ярим йил давомида 30 дан ортиқ олий даражадаги ташрифлар амалга оширилганида кўриш мумкин.\nПрезидентимиз ўз нутқида янги элчилар вакили бўлган давлатлар Ўзбекистоннинг муҳим ҳамкорлари ҳисобланишини таъкидлаб, улар билан ўзаро манфаатли ҳамкорлик алоқаларини ривожлантириш истиқболларига тўхталиб ўтди.\nЎзбекистон ва Беларусь Республикасини ўзаро ҳурмат ва ишончга асосланган анъанавий дўстлик ришталари боғлаб келади. Биз Беларусь билан ҳар томонлама ва ўзаро манфаатли амалий ҳамкорликни янада кенгайтиришга муҳим аҳамият қаратмоқдамиз, деди Шавкат Мирзиёев.\nИкки давлат ўртасидаги дўстона алоқалар юксак даражага кўтарилмоқда. Бу томонларнинг самарали ҳамкорлик борасидаги қатъий интилишини, минтақавий ва халқаро сиёсатга доир турли масалалар бўйича қараш ва ёндашувлари ўхшаш ёки яқин эканини кўрсатади.\nЖорий йилда товар айирбошлаш ҳажми салкам 4 баробар ошди! Бундай натижалар илгари ҳеч қачон бўлмаган, дея таъкидлади Президент.\nМашинасозлик, фармацевтика, енгил ва озиқ-овқат саноати, қишлоқ хўжалиги, туризм ва бошқа турли соҳаларда истиқболли қўшма лойиҳалар амалга оширилмоқда, ишбилармон доиралар ва етакчи корхоналарнинг бизнес алоқалари мустаҳкамланмоқда.\nШу йил апрель ойида Тошкентда ўтказилган Беларусь маданият ва кино кунлари маданий-гуманитар муносабатларимиз тарихидаги ёрқин воқеа бўлди. Август ойида эса Тошкент шаҳрида Беларусь халқ шоири Якуб Колас хотирасига ҳайкал ўрнатилиб, марказий кўчалардан бирига унинг номи берилди.\nАминманки, яқин кунларда Беларусь Президенти Александр Лукашенконинг Ўзбекистон Республикасига амалга оширадиган расмий ташрифи давлатлараро муносабатларимиз тарихида янги саҳифа очади, деди Шавкат Мирзиёев.\nМамлакатимизда элчи бўлиб иш бошлаётган Леонид Маринич катта тажрибаси ва салоҳияти билан Ўзбекистон билан Беларусь ўртасидаги ҳамкорликни янги босқичга кўтаришига ишонч билдирилди.\nЎзбекистон Малайзияни Осиё минтақасидаги ишончли ва истиқболли шериги, деб билади. Бу давлатнинг Жануби-Шарқий Осиё давлатлари уюшмасидаги нуфузли ўрни ва ролини юқори баҳолайди.\nУмумий ва муштарак маънавий қадриятлар билан боғланган мамлакатларимиз минтақавий ва халқаро сиёсатнинг кўплаб долзарб масалалари бўйича ўзаро ўхшаш қараш ва ёндашувларга эга экани таъкидланди.\nЎзбекистон Малайзия билан ўзаро манфаатли ҳамкорликни ривожлантиришга муҳим аҳамият қаратмоқда. Савдо, инвестиция, инновация, энергетика, транспорт ва логистика, фармацевтика, тиббиёт соҳаларида қўшма дастур ва лойиҳаларни амалга оширишдан манфаатдормиз. Бу борада Ўзбекистон – Малайзия қўшма савдо қўмитаси фаолияти алоҳида аҳамиятга эгадир. Ҳозирги кунда туризм соҳаси, жумладан, зиёрат туризми бўйича ҳамкорликни кенгайтириш учун улкан истиқболли йўналишлар очилмоқда, деди Президент.\nЎзбекистонда фаолият бошлаётган Хенди Ассан тажрибали ва обрўли дипломат сифатида мамлакатларимиз муносабатларини янада ривожлантиришга бутун куч-ғайрати ва салоҳиятини сафарбар қилиши қайд этилди.\nТуркманистон – Ўзбекистонинг стратегик ҳамкори, бизнинг энг яқин ва ишончли қўшнимиздир, деди Президент. Ҳозирги кунда мамлакатларимиз ҳамкорлиги ўзаро ҳурмат ва ишонч руҳида жадал ривожланиб бормоқда.\nТуркманистон Президенти Гурбангули Бердимуҳамедовнинг яқинда Ўзбекистонга амалга оширган давлат ташрифи икки томонлама муносабатларни ривожлантиришда улкан қадам бўлди. Ташриф якунлари бўйича эришилган муҳим келишувлар савдо ва инвестиция, туризм, транспорт ва транзит, энергетика соҳаларида ҳамкорликни кенгайтиришга хизмат қилди.\nМамлакатларимиз ҳудудлари ўртасида тобора ривожланаётган алоқаларнинг имкониятларидан кенг фойдаланиш бизнинг истиқболдаги муҳим вазифамиздир.\nТуркманистоннинг энг тажрибали дипломатларидан бири Язгул Маммедовнинг Ўзбекистондаги фаолияти ҳар томонлама самарали бўлади, давлатларимиз ўртасидаги дўстона муносабатларни янада ривожлантиришга хизмат қилади, деб ишонамиз, деди давлатимиз раҳбари.\nПрезидент Шавкат Мирзиёев сўзининг якунида биргаликдаги саъй-ҳаракатлар билан давлатларимиз ва халқларимиз ўртасидаги алоқалар янги поғонага олиб чиқилишини, элчиларнинг дипломатик фаолияти самарали бўлиши учун Ўзбекистон Республикаси Президенти Администрацияси, Ҳукумати ва Ташқи ишлар вазирлиги ҳар томонлама ёрдам кўрсатишини таъкидлади.\nЎз навбатида, янги тайинланган элчилар самимий қабул учун давлатимиз раҳбарига миннатдорлик билдириб, мамлакатларимиз ўртасидаги ҳамкорликни янада ривожлантиришга бор билим ва куч-ғайратини сафарбар қилишини қайд этди.


23443 Ўқиш режими + -\nВатанпарварлик ҳақида сўз борар экан, ҳар бир мўмин-мусулмон инсон, аввало, бу борада Пайғамбаримиз Муҳаммад Мустафо соллаллоҳу алайҳи васалламнинг Ватанга бўлган муносабатларини билиши лозим. Шу эътибордан бугун Ислом умматининг Ватанга муносабати қандай бўлиши кераклигини у Зот алайҳиссаломнинг намуналарида ўрганишга ҳаракат қиламиз.\nCуҳбатимизнинг аввалида Аллоҳ субҳанаҳу ва таолодан нотинч дунёмизга тинчлик сўраймиз, азиз Ватанимизнинг гуллаб-яшнашини сўраймиз, хусусан, қуролли кучларимизга ҳам салоҳият сўраймиз. Зеро, Ватанни ҳимоя қилиш ўз халқини, оиласини ҳимоя қилиш, эркак кишининг эркаклигини, йигитлигини синайдиган шарафли бурчдир. Ватанимизда туғилиб-ўсган ҳар бир эр йигитнинг қуролли кучлар сафида хизмат қилиши Ватан ҳимоясининг рамзидир. Чегарани қўриқлаш Ватанни қўриқлашдир, бунга доим тайёр туриш ҳар бир Ватан ўғлонининг қалбига сингиб кетган ҳиссиёт бўлиши лозим. Шундай экан, Аллоҳ субҳанаҳу ва таолодан халқимизнинг порлоқ келажаги, давлатимизнинг равнақини сўрар эканмиз, айни пайтда қуролли кучларнинг салоҳиятини ҳам сўрашимиз лозим.\nАммо ёшларимиз бундай фидокорона хизмат қилиши учун, Ватанга содиқ бўлиши учун биз – мўмин-мусулмонлар, юрт фуқаролари нима қилишимиз керак? Бизнинг вазифамиз – ёш авлодни ватанпарварлик руҳида тарбиялаш, уларнинг қалбига Ватанга муҳаббат ҳиссини, шу жаннатмакон юртда туғилиб-ўсганидан фахрланиш туйғусини сингдириш бўлиши керак. Шунинг учун бугунги суҳбатимизда динимизда Ватанга муносабат қандай бўлиши лозимлиги ҳақида сўз юритмоқдамиз.\nВатан – инсоннинг туғилган, киндик қони тўкилган жойдир, болалик, ёшлик даври ўтадиган, таълим-тарбия топадиган жойдир, сафар қилса, мудом қўмсайдиган жойдир. Ватанни севиш, унинг равнақи йўлида хизмат қилиш, уни ёмон кўздан, қора кучлардан ҳимоя қилиш, унинг шаънини юқори кўтариш – буларнинг барчаси Аллоҳ субҳанаҳу ва таолога бўлган муҳаббатимизнинг, У Зотнинг ҳабиби, Расули Муҳамамд соллаллоҳу алайҳи васалламга бўлган муҳаббатимизнинг маҳсулидир. Зеро, Аллоҳ субҳанаҳу ва таоло бу туйғуни инсоннинг фитратига қўшиб яратган. Бу туйғу нафақат инсонда, балки бошқа махлуқотларда ҳам бор. Ватанни яхши кўриш, ватанни қўмсаш туйғуси жониворларда ҳам бор. Балиқ сувга, ҳайвон ўзининг инига, ҳашарот уясига интилади. Ўша ақли йўқ жониворлар ҳам, ҳашаротлар ҳам ўзининг уйини танийди, уни қуради, унда жуфти билан яшаб, наслини давом эттиради, зарур пайтда уни ҳимоя қилади. Шундай экан, ақлу заковат, тафаккур ато этилган, борлиқдаги мавжудотларнинг гултожи бўлган инсонда бу туйғу юксак даражада ривожланган бўлиши лозим.\nМўмин инсон учун энг муқаддас замин – Пайғамбаримиз соллаллоҳу алайҳи васалламнинг қадамлари теккан, Қуръони Карим нозил бўлган, динимиз илк бор тарқалган ҳарами шарифдир, Каъбаи муаззама жойлашган Маккаи Мукаррамадир, равзаи муборак жойлаган Мадинаи Мунавварадир. Бу муқаддас заминга бориб, у ерда динимизнинг бешинчи аркони бўлмиш ҳаж ва умра ибодатини адо этиш ҳар биримизнинг энг ширин орзумиздир. Аммо Аллоҳ таоло инсон қалбига жо қилган Ватан ҳисси шу қадар кучлики, ҳожилар ана шу муқаддас масканга бориб ҳам, у ерда ҳаж арконларини адо этгандан кейин, равзаи мутоҳҳарани зиёрат қилгандан кейин ҳам уйга қайтгиси келиб қолади, бир кун ҳам тургиси келмай қолади. Ваҳоланки, ҳажга бориш учун навбатга ёзилиб, ўн йиллаб кутади, умрида бир марта бориладиган бу сафарга боргач, Каъбани кўрган заҳоти ҳўнграб йиғлайди, ҳарамнинг тупроғини ўпади, замзам сувини муқаддас деб кўтариб келади. Лекин ҳаж арконлари тугагач, бир кун ҳам тургиси келмайди, тезроқ Ватанга, уйга қайтгиси келади.\nШунинг учун қайси соҳада бўлмасин, ўзимиз учун эмас, Ватан учун меҳнат қилаётганимизни ҳис қилайлик. Мансабдор одам пора олса, нафақат ўзининг мансабини суистеъмол қилади, балки зиммасидаги Ватанининг ҳақларини суистеъмол қилади. Ўқитувчи дарсга кирмаса, болалар ўйнаб юрса, у ўзининг вазифасига эмас, Ватаннинг келажагига хиёнат қилган бўлади.\nВарақа ибн Навфал айтган кун келиб, маккаликларнинг тазйиқи ҳаддан ортиб кетгач, ҳижратга изн берилди. Пайғамбаримиз соллаллоҳу алайҳи васаллам Маккадан узоқлашмасдан туриб, Укоз бозорининг олдига борганларида ортларига ўгирилдилар. Маккага қараб туриб, ўзларининг машҳур гапларини айтганлар: «Эй менга севикли шаҳрим Макка! Агар қавмим мени ҳайдаб чиқармаганда сени ҳаргиз тарк қилмаган бўлардим», деганлар. Мадинага бориб, Аллоҳ таолога: «Роббим, Маккани менга суюкли қилганингдек, Мадинани ҳам суюкли қил» деб дуо қилганлар. Шунингдек, у Зот алайҳиссаломнинг яна бир машҳур сўзлари бор – у Зот: «Агар ҳижрат бўлмаганда, мен ансорлардан бўлган бўлардим», деганлар. Бунинг маъноси «Макка бўлмаганда, мен маккалик бўлмаганимда, мадиналик бўлардим», деганларидир. У Зот Мадинада қолганлар, ансорларни ихтиёр қилганлар, лекин маккаликларни асло унутмаганлар. Бу ҳақда Қуръони Каримда оятлар ҳам келган. Аллоҳ субҳанаҳу ва таоло Ўзини «У Зот сизни қайтиш жойингизга қайтарувчидир», деганда Маккани назарда тутган.\nЮртдан кетишга мажбур бўлган азизларимиз ҳам қўшни Афғонистонга ўтгач, Амударёнинг бўйига тизилиб келиб, Ватан томонга термулиб ўтиришар экан. Аммо ўша кетишга мажбур бўлганлар ҳам Ватаннинг шаънини, мусулмоннинг, ўзбекнинг шаънини юқори тутганлар. Борган жойларида ҳам юксак намуна кўрсатганлар, илмлари билан, мол-мулклари билан ўша юртларнинг салоҳиятини кўтарганлар, лекин исмларини йўқотмаганлар. Шунинг учун ҳозиргача ҳам бутун дунёда ўша ватандошларимизни, уларнинг авлодларини ҳурмат билан бухорийлар, термизийлар, самарқандийлар деб танишади, иззат-икром кўрсатишади.\nАммо билиб қўяйликки, Аллоҳ субҳанаҳу ва таоло бизга ана шундай озод, обод Ватан насиб этибдими, буни буюк бир неъмат ўлароқ қабул қилишимиз керак, унга шукр қилишимиз керак, унга содиқ бўлишимиз керак. Содиқ бўлиш эса Ватанга вафо қилиш, унинг моддий ва маънавий мулкига хиёнат қилмасликдир. Афсуски, баъзи кимсаларда шундай тушунча бор эканки, бир одамнинг мулкини ўғирлашни ўғрилик деб билар экан-у, аммо давлатнинг мулкини ўғирлашни ўғрилик деб ҳисобламас экан. Ваҳоланки, бир кишининг молини ноҳақ олган одам айбини тушунса, тавба қилса, бориб ўша молнинг эгасини, ўзи бўлмаса меросхўрларини топиб, молини қайтариб бериб, розилик сўраши мумкиндир, аммо халқ мулкини, Ватан мулкини ўғирлаган одам бориб 30 миллион аҳолининг ҳар биридан розилик сўрай олармикин? Бундай кимсалар Ватаннинг мол-мулкини, иқтисодиётини емирадиган ўзимиздан чиққан ички душманлардир. Ҳар бир ишда, ҳар бир соҳада ҳалол бўлиш, холис бўлиш Ватанни ана шундай ички душманлардан ҳимоя қилиш бўлади.\n04:32 / 14.02.2017 2368\n05:53 / 07.10.2016 1595\nДунё оловига чидай олмас экансиз, охират оловига қандай чидайсиз??\nАбдуллоҳ ибн Марзуққа кўп молдунё берилган эди. Бир куни маст бўлиб, ўйинкулгига берилиб, пешин, аср ва шом намозларини қазо қилиб юборди. Ҳар намоз вақтида жорияси давоми...\n07:53 / 12.02.2017 5604\n14:24 / 02 июль 5770\n11:17 / 14.01.2020 128611


Секторлар фаолиятидан аҳоли мамнунми?\nПрезидентимиз одамларни ҳаётдан, бугунги кунидан рози қилиш ҳар бир давлат идораси вакилининг бурчи ва мажбурияти эканини кўп марта таъкидлайди.\nВилоятларнинг туман ва шаҳарлари ихтисослашувига кўра чуқур таҳлил қилиниб, 4 секторга бўлинган ҳолда иш олиб борилаётгани барча даражадаги раҳбарларга масъулият ва иш юритишда қулайлик яратди.\nСирдарё вилояти давлат солиқ бошқармаси раҳбари секторига Гулистон ҳамда Мирзаобод туманлари бириктирилган. Секторда аҳолининг ижтимоий ҳимояси, ободонлаштириш ва бунёдкорлик ишларини олиб боришга алоҳида эътибор қаратилмоқда.\nМирзаобод туманидаги “Обод қишлоқ” дастурига киритилган "Нурафшон" ва "Баҳористон" маҳалла фуқаролар йиғинларида улкан бунёдкорлик ишлари амалга оширилди.\n"Ҳақиқат" маҳалла фуқаролар йиғинидаги 9-мактабгача таълим муассасаси ҳудудда болаларни қамраб олиш жиҳатидан ҳам, техник ҳолати жиҳатидан ҳам талабга жавоб бермасди. Қолаверса, маскан “Обод қишлоқ” дастурига ҳам киритилмаган эди. Шунга қарамай, муассасада умумий қиймати 4 миллиард сўмликдан ортиқ қурилиш-таъмирлаш ишлари олиб борилди. Болаларнинг замонавий ва кўркам икки қаватли бинода таълим-тарбия олиши учун барча шароит яратилди.\nҲудуддан ўтувчи халқаро ва маҳаллий йўлларга боғланган Тинчлик, Тараққиёт, Наврўз маҳаллалари кўчалари таъмирланди. Ёғингарчиликда лой, ёзда чанг-тупроқ бўлиб, пиёдалар ва транспорт учун ноқулайликлар туғдирадиган йўллар энди йўқ. Бу муаммо бартараф этилиб, умумий узунлиги 3,5 километрдан ортиқ йўл таъмирланди.\nЯнги авлод қишлоғи аҳолиси бир неча йилдан буён тоза ичимлик суви таъминотидан азият чекиб келаётган эди.\n– Сувни ташиб ичардик. Бу муаммо билан туман ҳокимлигига кўп бордик, – дейди шу маҳалла фаолларидан бири Н.Кўчимов. – Натижа бўлавермагач, ҳудудимиз бўйича сектор раҳбари, вилоят давлат солиқ бошқармаси бошлиғи Жўрабек Ғойибовга мурожаат қилдик. Мурожаатимиз эътиборсиз қолмади, муаммо ҳал этилди.\nДарҳақиқат, Янги авлод қишлоғи аҳолисининг тоза ичимлик сувига бўлган эҳтиёжини қондириш мақсадида сув иншооти қайта таъмирланди.\nШунингдек, сектор вакиллари томонидан тумандаги ижтимоий ёрдамга муҳтож оилалар рўйхати шакллантирилиб, турли байрамлар арафасида уларнинг ҳолидан хабар олиниши таъминланяпти. Яқинда сектор вакиллари томонидан кам таъминланган оилаларга уйма-уй кирилиб, уларга куз-қиш мавсуми учун озиқ-овқат маҳсулотлари ва қишки кийим-бош улашилди.\nМухтасар айтганда, кейинги йилларда амалга оширилаётган бундай эзгу ишлар аҳоли фаровонлигини юксалтириб, одамларда эртанги кунга ишонч туйғусини мустаҳкамламоқда.


Халқ таълими вазири билан матбуот анжумани очиқ ва конструктив руҳда кечди\n3 июль куни Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида Ўзбекистон Республикаси халқ таълими вазири Ш. Шерматов иштирокида Ўзбекистон Республикаси Президентининг 2019 йил 29 апрелда қабул қилинган “Ўзбекистон Республикаси Халқ таълими тизимини 2030 йилгача ривожлантириш концепцияси”ни тасдиқлаш тўғрисида”ги ПФ-5712-сонли Фармони мазмун-моҳияти ва унинг ижроси мавзуида брифинг бўлиб ўтди.\nОчиқ ҳамда конструктив руҳда кечган тадбир аввалида халқ таълими вазири Ш. Шерматов йиғилганларни Концепцияда белгиланган устувор вазифалар ҳамда мақсадли кўрсаткичлар, уларни ҳаётга татбиқ этиш юзасидан режалаштирилаётган юмушлар хусусида қисқача сўзлаб берди. Масалан, 9 та устувор йўналиш ва 48 та мақсадли кўрсаткич бўйича бажарилиши кўзда тутилган Концепциянинг соҳани малакали кадрлар билан тўлдиришга доир қисми ҳақида фикр юритар экан, Шерзод Шерматов айни пайтда бу борадаги аҳвол айтарли даражада мақтанарли эмаслигини, мисол учун, тизимда ишлаётган ўқитувчиларнинг қарийб олтмиш минг нафари олий маълумотга эга эмаслигини таъкидлади.\n— Шундай таассурот уйғонадики, улар худдики ҳеч қаерда иш тополмагандан сўнг “Мен ҳам қаердадир ишлашим керак-ку”, деб мактабга келгандек, — деди Шерзод Шерматов.\nШунингдек, халқ таълими вазири давлатимиз раҳбарининг 5 та ташаббусидан бири — китобхонлик ва ёшлар мутолааси масаласига алоҳида тўхталиб ўтди.\n— Одамлар халқ таълими тизимини янада яхшилаш бўйича ўзларининг кўплаб маслаҳатларини юборишади, — деди Ш. Шерматов. — Айримлар ҳатто китобларни биратўла йўқ қилиб, ҳар битта ўқувчининг қўлига планшет тутқазиш ва дарсларни ҳам тўлиқ электрон шаклда ўтказишни маслаҳат беришган. Аммо мен бундай қилинишига ҳамиша қарши бўлганман.\nИшончим комилки, китоб ҳеч қачон йўқолмайди. Тараққиёт минг кучаймасин, китоб мутолааси асло йўқ бўлмайди. Бунга ривожланган давлатлар ҳам яққол мисол бўла олади. Масалан, АҚШдаги машҳур Amazon порталини олинг. Агар АҚШда биров босма китоб ўқимай қўйганида эди, мазкур порталга 40 миллион турдаги (сонини тасаввур қилаверинг энди) китоблар савдоси бўйича эълонлар жойлаштирилмаган бўлар эди.\nШерзод Шерматов қабул қилинган Концепция халқ таълими тизимини узоқ муддатли ривожлантиришнинг асосий йўналишларини белгилаб берганини алоҳида таъкидлади. Унинг қайд этишича, хусусан, 2030 йилга бориб, Ўзбекистон Республикасининг PISA (The Programme for International Student Assessment) Халқаро миқёсда ўқувчиларни баҳолаш дастури рейтинги бўйича жаҳоннинг биринчи 30 та илғор мамлакати қаторига киришига эришиш; узлуксиз таълим тизими мазмунини сифат жиҳатидан янгилаш, шунингдек, профессионал кадрларни тайёрлаш, қайта тайёрлаш ва малакасини ошириш; ўқитиш методикасини такомиллаштириш, таълим-тарбия жараёнига индивидуаллаштириш тамойилларини босқичма-босқич татбиқ этиш; халқ таълими соҳасига замонавий ахборот-коммуникация технологиялари ҳамда инновацион лойиҳаларни жорий қилиш; халқ таълими муассасаларининг моддий-техника базасини мустаҳкамлаш ва бюджетдан маблағ билан таъминлашнинг самарадорлигини ошириш; ёшларни тарбиялаш ҳамда уларнинг бандлигини таъминлашда мактабдан ташқари таълимнинг замонавий усуллари ва йўналишларини жорий этиш; давлат-хусусий шерикликни ривожлантириш ҳисобига давлат таълим тизимида рақобат муҳитини кенгайтириш; ёшлар таълим-тарбияси учун қўшимча шароитлар яратишга қаратилган комплекс чора-тадбирларни ўз ичига олган бешта ташаббусни амалиётга татбиқ қилиш; халқ таълими тизимида фаолият кўрсатишнинг жозибадорлигини ошириш мақсадида умумий ўрта таълим муассасалари ходимларининг меҳнатига ҳақ тўлаш, моддий рағбатлантириш ҳамда ижтимоий ҳимоя қилиш даражасини босқичма-босқич ошириб бориш кўзда тутилмоқда.\nХалқ таълими вазири Шерзод Шерматов ҳозирги кунгача Концепция доирасида амалга оширилган бир қатор ишлар ҳақида ҳам маълумот берди.\nШундан сўнг анжуманнинг савол-жавоблар қисмига ўтилди. Журналистлар ва блогерлар ўзларини қизиқтирган саволларга батафсил жавоб олдилар.\nМатбуот-анжумани пресс-релизи ўзбек ва рус тилларида. Тақдимот.


Ўзбекистон Республикаси Фанлар академияси Ёш олимлар кенгаши томонидан тайёрланадиган "Ёш олимлар ахборотномаси" нинг 2019 йил махсус №2 сони ЎзР ФА Абу Райҳон Беруний номидаги Шарқшунослик институти тарихи ва истиқболига бағишланган мақолалар жамланди. Журналда 30 га яқин илмий мақола, устозлар минбари ва ёш олимлар минбари рукнлари жой олган. Илк марта ЎзР ФА ШИ Ёш олимлар кенгаши фаолияти ҳақида ахбротнома берилди.\nЖорий йилнинг 23 октябрь куни Ўмон султонлиги Вақф ва дин ишлари бўйича вазир маслаҳатчиси Муҳаммад Саид ал-Мамарий ЎзР ФА Абу Райҳон Беруний номидаги Шаркшунослик институтига ташриф буюрди. Ушбу ташриф Ўмон султонлиги элчихонаси томонидан 18-26 октябрь кунлари Тошкент шаҳрида ўтказилиши режалаштирилган “Бағрикенглик, ўзаро англашув, бирдамлик ва тотувлик: Ўмон ислом рисоласи” номли кўргазмадаги иштироки доирасида амалга оширилди.\nМеҳмон ташриф асносида директор Б.Абдухалимов бошчилигидаги ЎзР ФА Шарқшунослик институти раҳбарияти билан учрашди. Директор юқори мартабали меҳмонга институт илмий фаолиати ҳақида атрофлича маълумот берди. У келажакда икки томон илмий ҳамкорлиги хақида баъзи фикрларини баён қилди. Меҳмон барча таклифларини мамнуният билан қабул қилди.\nУчрашув самарали ва дўстона вазиятда бўлиб ўтди.


Аёллар учун махсус дарслар/янги 43-дарс | Ислом Нури\n55234 марта кўрилган\nҚўл остида АЁЛ бўлган ҳар бир ЭРКАК тинглаши лозим\n1 1-Дарс. Аёл кишининг ўз уйида қарор топиб ўтириши ҳақидаги китоб. Аёл кишининг уйида ўтириши у учун ҳаттоки масжидга бўлса ҳам чиқишдан кўра яхшироқ эканлиги ҳақидаги боб Юқори сифатли МР3 Қуйи сифатли МР3 Қоғозга туширилган матн\n2 2-Дарс. Аёлларга ҳожатлари учун чиқишга изн берилгани ҳақида Юқори сифатли МР3 Қуйи сифатли МР3 Қоғозга туширилган матн\n3 3-Дарс. Аёл кишининг кўчага чиқишидаги ёмонликларнинг баёни ҳақида Юқори сифатли МР3 Қуйи сифатли МР3 Қоғозга туширилган матн\n4 4-Дарс. Аёл киши ўз уйидан фақат эрининг изни билангина чиқади агар у изн бермаса чиқиш жоиз бўлмайди Юқори сифатли МР3 Қуйи сифатли МР3 Қоғозга туширилган матн\n5 5-Дарс. Аёлларни масжидга ёки ундан бошқасига чиқаётган пайтда атир ва шу каби нарсалардан ман қилиш ҳақида Юқори сифатли МР3 Қуйи сифатли МР3 Қоғозга туширилган матн\n6 6-Дарс. Аёлларни уйларидан чиқаётган пайтларида зийнатларини кўрсатишдан ман қилиш ҳақида Юқори сифатли МР3 Қуйи сифатли МР3 Қоғозга туширилган матн\n7 7-Дарс. Аёлларни маҳмарсиз сафар қилишдан қайтариш ҳақида Юқори сифатли МР3 Қуйи сифатли МР3 Қоғозга туширилган матн\n8 8-Дарс. Масжидда аёлларнинг ўзлари учун бир эшикни хослаш ҳақидаги боб. Йўлнинг ўртаси аёллар учун эмаслиги ҳақидаги боб Юқори сифатли МР3 Қуйи сифатли МР3 Қоғозга туширилган матн\n9 9-Дарс. Аёлларнинг эркакларга аралашмай тавоф қилишлари ҳақида Юқори сифатли МР3 Қуйи сифатли МР3 Қоғозга туширилган матн\n10 10-Дарс. Эркакларни бегона аёлларнинг ҳузурларига киришдан ман қилиш Юқори сифатли МР3 Қуйи сифатли МР3 Қоғозга туширилган матн\n11 11-Дарс. Аёлларга хос илм мажлиси қуриш ва эҳтиёж бўлганда уларни эркаклардан ажратиб дарс бериш. Аёлларсиз фақат эркакларнинг ўзлари жанозани кўтаришлари ҳақида. Юқори сифатли МР3 Қуйи сифатли МР3 Қоғозга туширилган матн\n12 12-Дарс. Аёлларни чўмиладиган ҳавзаларга ва шунга ўхшаш жойларга киришдан ман қилиш ҳақида Юқори сифатли МР3 Қуйи сифатли МР3 Қоғозга туширилган матн\n13 13-Дарс. Аёл киши бошқа бир аёл билан бевосита унинг баданини ушлаб ёки кўриб уни ўз эрига сифатлаб беришдан ман қилиш ҳақида Юқори сифатли МР3 Қуйи сифатли МР3 Қоғозга туширилган матн\n14 14-Дарс. Аёлларни бегона эркакларнинг ҳузурида беҳожат гапиришдан ман қилиш Юқори сифатли МР3 Қуйи сифатли МР3\n15 15-Дарс. Овозни кўтариб уввос солиб йиғлашнинг ҳаромлиги ва унсиз йиғлашнинг жоизлиги Юқори сифатли МР3 Қуйи сифатли МР3\n16 16-Дарс. Фитнадан омонда бўлинадиган бўлса, эркакларнинг аёлларга, аёлларнинг эркакларга салом беришининг жоизлиги Юқори сифатли МР3 Қуйи сифатли МР3\n17 17-Дарс. Эркакларнинг аёлларга, аёлларнинг эркакларга эҳтиёж бўлса, шубҳа бўлмаган ҳолатда гапиришининг жоизлиги Юқори сифатли МР3 Қуйи сифатли МР3\n18 18-дарс. Аёл киши бирон яхши одамга менга уйланасизми, деб ўзини таклиф қилишининг жоизлиги (1-қисм) Юқори сифатли МР3 Қуйи сифатли МР3\n19 19-дарс. Аёл киши бирон яхши одамга менга уйланасизми, деб ўзини таклиф қилишининг жоизлиги (2-қисм) Юқори сифатли МР3 Қуйи сифатли МР3\n20 20-дарс. Аёл ўзи хоҳламаган одамга турмушга чиқишга мажбур қилинмайди. Агар валийси уни изнисиз турмушга берадиган бўлса ва у бу турмушни ёқтирмаса унинг никоҳи қайтарилади. Юқори сифатли МР3 Қуйи сифатли МР3\n21 21-дарс. Аёл киши эрига у вафот қилгандан кейин турмушга чиқмайман деб шарт қилиши бўлмайди Юқори сифатли МР3 Қуйи сифатли МР3\n22 22-дарс Аёл бирон сабабсиз эридан талоқ ёки хулъни сўрашининг ҳаромлиги Юқори сифатли МР3 Қуйи сифатли МР3\n23 23-дарс. Никоҳ тўйи ва шу кабиларда ёш қизларнинг дуф чалиши ва қўшиқ айтиши ва эркакларнинг буни тинглашларининг жоизлиги Юқори сифатли МР3 Қуйи сифатли МР3\n24 24-дарс. Эрнинг аёл устидаги ҳаққининг жуда улкан экани (Биринчи қисм) Юқори сифатли МР3 Қуйи сифатли МР3\n25 25-дарс. Эрнинг аёл устидаги ҳаққининг жуда улкан экани (Иккичи қисм) Юқори сифатли МР3 Қуйи сифатли МР3\n26 26-дарс. Эрининг жойини тарк қилган аёл то қайтгунича ёки тонг оттиргунича фаришталар уни лаънатлашлари Юқори сифатли МР3 Қуйи сифатли МР3\n27 27-дарс. Эрга нонкўр бўлишнинг ҳаромлиги Юқори сифатли МР3 Қуйи сифатли МР3\n28 28-дарс. Эр аёлини гуноҳ ишга чорласа, аёлнинг бўйин товлаши ва итоат қилмаслиги лозим бўлади Юқори сифатли МР3 Қуйи сифатли МР3\n29 29-дарс. Аёл киши учун ўз молидан ҳиба ёки ато қилиши фақат эрининг изни билан жоиз бўлади Юқори сифатли МР3 Қуйи сифатли МР3\n30 30-дарс. Аёл киши эри ва унинг қарамоғидагиларнинг хизматини қилиши ҳақида Юқори сифатли МР3 Қуйи сифатли МР3\n31 31-дарс. Аёл ва фарзандларнинг нафақаси эрнинг зиммасига фарздир (1-қисм) Юқори сифатли МР3 Қуйи сифатли МР3\n31 31-дарс. Аёл ва фарзандларнинг нафақаси эрнинг зиммасига фарздир (2-қисм) Юқори сифатли МР3 Қуйи сифатли МР3\n32 32-дарс.Чиройли бўлиш ва зийнатланиш учун Аллоҳ таоло яратган нарсаларни ўзгартиришнинг ҳаромлиги Юқори сифатли МР3 Қуйи сифатли МР3\n33 33-дарс. Аёлларни васфлаб турадиган тор кийимларни ёки ортидаги нарсани кўрсатиб турадиган юпқа кийимларни ёки жисмнинг ҳаммасини ўраб турмайдиган калта кийимларни кийишдан ва сочларини бошларининг устига катта қилиб тўплаб олишларидан қайтариш ва бу ишларнинг уларга ҳаром эканлиги ҳақидаги боб Юқори сифатли МР3 Қуйи сифатли МР3\n34 34-дарс. Аёлларни соч улаш, уни қалбакилаштириш, уни зиёдалаштириб кўпайтириш ва унга соч қўшиб кўпайтиришдан қайтариш ва бу ишлар яҳудларнинг ахлоқидан эканлиги Юқори сифатли МР3 Қуйи сифатли МР3\n35 35-дарс. Аёлларни либосларда сохтакорлик қилишдан ва ўзида бўлмаган нарса билан мақтанишдан қайтариш ҳақида Юқори сифатли МР3 Қуйи сифатли МР3\n36 36-дарс. Aёлларнинг баланд пошнали пояфзалларни кийишлари ва бу яҳудия аёлларнинг ишлари экани Юқори сифатли МР3 Қуйи сифатли МР3\n37 37-дарс. Ҳажда ёки бошқа вақтда аёллар сочларини қиришдан қайтарилганликлари ҳақида Юқори сифатли МР3 Қуйи сифатли МР3\n38 38-дарс. Аёлларнинг қўллари ва оёқларини хинага бўяш ҳақида Юқори сифатли МР3 Қуйи сифатли МР3\n39 39/1-дарс. Аёл киши бегона эркаклар ҳузурида юзини беркитиши, агар бегона эркак бўлмаса, юзини очишлигининг мумкинлиги ҳақида Юқори сифатли МР3 Қуйи сифатли МР3\n39 39/2-дарс. Аёл киши бегона эркаклар ҳузурида юзини беркитиши, агар бегона эркак бўлмаса, юзини очишлигининг мумкинлиги ҳақида Юқори сифатли МР3 Қуйи сифатли МР3\n40 40-дарс. Аёллар учун ипак кийиб, тилла тақиб зийнатланишнинг жоизлиги Юқори сифатли МР3 Қуйи сифатли МР3\n41 41-дарс. Аёллар учун масхар ва шунга ўхшаш рангларга бўялган кийимларни кийишнинг жоизлиги ҳақида Юқори сифатли МР3 Қуйи сифатли МР3\n42 42-дарс. Аёлларни бегона эркакларга тилла ва кийимлардан иборат зийнатларини кўрсатишдан огоҳлантириш ҳақида Юқори сифатли МР3 Қуйи сифатли МР3\n43 43-дарс. Либосда, ҳаракатларда, сўзлашда ва шу каби ишларда аёлларнинг эркакларга ўхшашининг ҳаромлиги ҳақида Юқори сифатли МР3 Қуйи сифатли МР3


Майкл Оуэн: «Лестер» бу йили АПЛда ғолиб бўлиши ва кейинги мавсумда чемпионшипга тушиб кетиши ҳам мумкин\nАнглия терма жамоасининг собий футболчиси Майкл Оуэн юқори савиядаги футболчилар туманли альбиондаги кучли жамоаларни танлашлари, лекин кейинги мавсумда ЕЧЛда қатнашса ҳам «Лестер»га ўтишга рози бўлишмасликлари ҳақида айтиб ўтди.\n«Шахсан мен бу вазиятда кейинги мавсумда ЕЧЛда иштирок этиши катта сўроқ остида бўлсада «Манчестер Юнайтед» ёки «Ливерпуль»ни танлаган бўлардим. Чунки, «Лестер» бу йил чемпион бўлсада, кейинги мавсумда лигадан тушиб кетиши эҳтимоли катта. Улар кейинги мавсумда ҳам лигада жон сақлаб қолиш учун кураш олиб боришади.\nБу улар танлайдиган йўлга боғлиқ. Улар ЕЧЛда ишлаб топган пулларини ривожланиш учун сарфлашса яхши. Аммо улар пулларни ўзида олиб қолишни маъқул кўриб, Маҳрез ва бошқа етакчиларини йўқотишлари ҳам мумкин. Уларнинг таркиби «Юнайтед» ва «Ливерпуль»ники каби кучли эмас.\nЛекин тан оламанки, улар мавсумни ажойиб тарзда ўтказишмоқда. Умид қиламанки, улар чемпионатда ғолиб чиқишади», — дейди Оуэн.